
Prevod iz angleščine Alojzij Geržinič

Uvod, dr. Filip Žakelj, 24. maja 1972

Dosti razlogov imamo, da se vsi tisti Slovenci, ki nikoli nismo bili in nikoli ne mislimo biti zadovoljni z brezbožnim komunističnim režimom na slovenski zemlji, prav iskreno zahvalimo g. župniku Mirku Kozini za drobno, toda vsebinsko zelo bogato knjižico Komunizem, kot ga jaz poznam.

Najprej smo mu hvaležni, da jo je pred nekaj leti izdal v angleščini za ameriški svet, ki o komunizmu in naši krvavi revoluciji skoraj nič ne ve.

Prisrčno hvala, da je dovolil slovenski prevod tega dragocenega dela; hvala pa tudi g. profesorju Alojziju Geržiniču, da je njegov prevod iz angleščine v slovenščino res zelo lep.

Slovenska izdaja knjižice je bolj popolna iz naslednjih razlogov. Že avtorjev uvod, ki ga v angleškem izvirniku ni, nam pove marsikaj novega; tako npr. o jelendolskih žrtvah, posebej pa o škofu dr. Gregoriju Rožmanu.

V slovenski izdaji sta dve kratki poglavji več: pretresljivo očetovo pismo sorodnikom na Goro pri Sodražici po mučeniški smrti sina Franceta; potem pa rešitev brata Jožeta. V slovenski izdaji je cela vrsta pomembnih fotografij in nekaj drugih dokumentov.

Silno jasno razlaga bistvo, metode in cilje komunizma, potem pa govori o žrtvah komunističnega brezboštva in kru​tosti na slovenskih tleh. Posebno lepo se je na primer spomnil svetniške žrtve profesorja in duhovnika dr. Lamberta Ehrlicha (26. maja bo tridesetletnica njegove mučeniške smrti).

Prav podrobno pa pripoveduje o štirih mučeniških žrtvah v domači družini: prva žrtev brat France (umorjen 30. maja 1942), druga oče Ivan, tretja hromi brat Janez, četrta mati Frančiška (zadnji trije ubiti ponoči 26. avgusta 1942).

Dr. Tine Debeljak je zapisal, kako so svetniški slovenski laiki umirali kot svetniki, ki so dali prave zglede mučeništva za vero. Potem pa na prvem mestu omenja Franceta Kozina: »Takšen zgled je postavil Kozinčev France (umrl je z mašno knjižico v rokah, iz katere je pri luninem svitu začel molitve za umirajoče, pravi priča; Svobodni pogledi, I, Začetki komunistične revolucije v Sloveniji, Buenos Aires, 1968, str. 39). Na drugem mestu pa pravi (str. 49): »In morda najlepši zgled je postavila Kozinčeva družina, ko je z molitvijo rožnega venca šla v kolektivno smrt v kleti lastne hiše. Umorili so jih kot samo še – carje!«
Pokojni prelat dr. Alojzij Odar je bil kot dober poznavalec cerkvenega zakonika silno strog glede dokazov za pravo mučeništvo. Vendar je prav za to Kozinčevo družino na nekem tako imenovanem torkovem sestanku Katoliške akcije, kjer je bil govor prav o mučencih, trdil, da bi se mučeništvo za Kozinčevo družino dalo dokazati.

Silno ganljivo je tudi škof dr. Gregorij Rožman v Anrasu na Tirolskem dne 31. maja 1945, na praznik presvetega Rešnjega telesa, ko je novomašnik Mirko Kozina opravil prvo presveto daritev, tirolskim vernikom v novomašni pridigi orisal te štiri neustrašene mučeniške žrtve iz novomašnikove družine: starše in dva brata.

Zato bi silno želeli, da bi nam g. župnik Mirko Kozine s pomočjo še živih sorodnikov in rojakov zbral še bolj podrobne življenjepise teh mučeniških junakov. Duhovniki in verniki pa se jim zasebno smemo priporočati.

Naj g. župniku Mirku Kozinu izrazimo prav izredno hvaležnost za njegovo veliko spoštovanje do škofa dr. Gregorija Rožmana. Precej novega je o škofu v tej knjižici, Podprl je tudi Rožmanovega življenjepisca dr. Jakoba Kolariča C. M. Vendar ga prosimo, naj nam še več podrobnosti napiše. Zdi se, da mirno lahko potrdimo njegovo iz​javo v tej knjižici v Rožmanovo obrambo (str. 48/9): »Niti sam hudič, tako sem prepričan, ne bi mogel bolje opraviti svojega dela z označitvijo našega ljubljenega ljubljanskega škofa Gregorija Rožmana kot sovražnika slovenskih katoličanov. Razpošiljali so pamflete, v katerih so nesramno poniževali njegovo osebo in visoko službo. Nizkotni sramotilni listi komunističnih obveščevalcev so vernikom pravili, da je škof fašist in prijatelj gestapa. Zakaj so si komunisti izbrali škofa za prvo tarčo? Dobro so razumeli Kristusove besede: Udaril bom pastirja in ovce se bodo razkropile (Mr 14, 27). škof Rožman je bil naš duhovni voditelj. Bil je edina svetla iskra v temi naše narodne žaloigre /tragedije/. Bil je prvi škof v Jugoslaviji, ki je v apostolski gorečnosti in skrbi za zveličanje svoje črede neustrašeno zoprval komunizmu, zakrivajočemu svoj rdeči obraz pod masko OF.«
S to knjižico začenjamo novo vrsto dokumentov proti komunističnim grozodejstvom na prelepi slovenski zemlji, ki bi radi odkrivali pravo zgodovinsko resnico, ki so jo zakri​vale in jo še zakrivajo debele plasti komunističnih laži. Zato še poseben naslov: Dokument I. Če Bog da, bo podobnih dokumentov še lepo število.

Še iskrena zahvala Jerneju Kinklu in Poldetu Mala​lanu, bivšima gojencema Rožmanovega zavoda, zdaj akade​mikoma na fakulteti za arhitekturo v Buenos Airesu, za opremo knjižice. Adrogué, Rožmanov zavod, na praznik Marije Pomagal.
Avtorjeve besede

Iz Zapotoka pri Sodražici

Podpisujem se Mirko Kozina (krstno ime: Vladimir). Rodil sem se v Zapotoku pri Sodražici v Sloveniji dne 16. februarja 1919. Bil sem šesti otrok od enajstih. Očetu je bilo ime Ivan, materi pa Frančiška; kot dekle se je pisala Trdan. Krščen sem bil 18. februarja 1919 v farni cerkvi sv. Magdalene v Sodražici. Krstil me je takratni sodraški župnik Franc Traven. Prvo obhajilo sem prejel v drugem razredu ljudske šole leta 1926. Takratni ljubljanski škof (kasneje naslovni nadškof) dr. Anton Bonaventura Jeglič me je birmal 2. septembra 1928 ob priliki posvetitve farne cerkve.

Naredil sem pet razredov ljudske šole v Sodražici in en razred meščanske šole v Ribnici. Leta 1931 sem bil sprejet v Zavod sv. Stanislava v Št. Vidu nad Ljubljano, kjer sem maturiral 19. junija 1939.

V ljubljansko semenišče sem vstopil v jeseni leta 1939. Preden sem bil sprejet v semenišče, sem bil v avdienci pri proštu in generalnemu vikarju Ignaciju Nadrahu, tedanjem ravnatelju semenišča. Vprašal me je dve stvari: »Kadite?« »Ne«, sem odgovoril. »Pojete?« »Da«, je bil moj odgovor. »Ste sprejeti.«
V ljubljanskem semenišču

Ravnatelj je bil »ata« Nadrah. Spiritual prvi dve leti dr. Janez Kraljič. Potem dr. Karel Vladimir Truhlar. Pod njegovim vodstvom se je semenišče nekako razdvojilo. Tako daleč so nesrečne stvari pripeljale semenišče, da so se nekateri bogoslovci celo uprli škofu dr. Gregoriju Rožmanu.

Vprašanje je bilo, ali naj gredo bogoslovci v domobrance ali naj ostanejo v semenišču. Vodje »upornikov« so bili nekaki »ljubljenčki« in zaupniki dr. Karla Vladimirji Truhlarja. V marcu leta 1944 je vodja semenišča prošt Ignacij Nadrah sklical posebni sestanek v semeniški dvorani. Bili so navzoči poleg vseh bogoslovcev tudi spiritual dr. K. V. Truhlar, ekonom Karel Gross, vodja Ignacij Nadrah. Škof dr. Gregorij Rožman je prišel na ta sestanek.

Škof je skušal bogoslovce, ki so hoteli v domobrance pregovoriti, naj vendar ostanejo v semenišču; da se jim ne bo nič zgodilo; da jim ne bo treba iti v organizacijo Thod. Če primejo za orožje, so po kanonskem pravu izstopili iz semenišča itd.

Vodje »upornikov« so bili kar nekam surovi nasproti škofu. Imeli so boljše informacije; vedeli so več kot pa škof. Škofu je šlo na jok. Rotil jih je, naj ga vendar poslušajo. On je odgovoren za semenišče ...

Večina od nas petoletnikov je bila proti »upornikom«. Sedeli smo zadaj v dvorani. Ozračje je bilo mučno. Škofu je moralo biti silno nerodno. Bogoslovci ga ne poslušajo več ... Ko se je ozračje čedalje bolj mračilo, sem prosil za besedo. Vstal sem in jasno povedal vsem, ki so bili v dvorani: »Prezvišeni, žal nam je, da se vam nekateri bogoslovci očividno upirajo! Večina petoletnikov, govorim v imenu tistih, ki so istega mišljenja kot jaz, večina petoletnikov nas je na vaši strani. Vi ste naš ordinarij. Vi ste naš voditelj. Mi vas poslušamo in bomo storili, kar nam boste vi ukazali. Mi smo z vami!« Škof Rožman je bil očividno potolažen. Vsaj peščica bogoslovcev ga posluša!

»Uporniki« niso poslušali škofove prošnje in nasvetov. Takoj drugi dan je večina bogoslovcev zapustila semenišče, se prijavila domobrancem. Žalostni konec je zgovorna priča nepokorščine proti škofu! Večkrat mi je škof v Anrasu potarnal: »Le zakaj me niso bogoslovci poslušali?! Vsi bi bili lahko danes živi ... !« Pokol bogoslovcev je škofa silno bolel. Ni se mogel pomiriti duševno. Dejstvo je, da sem bil jaz edini od petoletnikov posvečen od škofa, ki sem ga branil v semenišču ... Posvečen sem bil v čudnih okoliščinah. Po naključju sem prišel v Lienz 7. maja 1945. Na dan Kristusovega vnebohoda smo šli k maši v lienško farno cerkev sv. Andreja. Kar očem nisem mogel verjeti, ko sem videl škofa Rožmana pri oltarju ... Po treh tednih me je posvetil za duhovnika v Anrasu na dan sv. Trojice, 27. maja 1945. Farna cerkev v Anrasu je posvečena sv. diakonu Štefanu, prvemu mučencu.

Jelendolske žrtve

Med počitnicami leta 1944 sem bil v Ribnici. Moje tri sestre: Draga, Milka in Albinka, in jaz smo stanovali pri Picku. V Ribnici je bila močna domobranska postojanka. Zapotok je bil kako uro in pol oddaljen od varne postojanke. Domov smo hodili čez dan obdelovat polje, zvečer pa smo se vrnili na varno v Ribnico. Brat Jože je bil pri domobrancih v Ljubljani. Sam sem bil pa vodja obveščevalne službe v Ribnici. Posrečilo se nam je najti jelendolske grobove. Pripravil sem ljudi v dolini na dan prekopa in pa tudi na dan skupnega pogreba. Dekleta iz cele doline so napletle vencev, da je bilo čuda. Kanonik dr. Janez Kraljič je prišel v Ribnico kot zastopnik škofa.

Odpeljal se je v spremstvu domobrancev v Jelendol. Jaz sem se peljal na kolesu. S seboj sem vzel steklenico slivovice. Prekop je bil 2. oktobra 1944. Dobili smo dva groba. V enem je ležalo kakih 100 trupel. V drugem, če se ne motim, 10. Vseh skupaj je bilo 110 trupel. Kanonik dr. Janez Kraljič se je osebno zanimal za vsako žrtev. Stal je na robu groba ali pa se pomikal v jamo, pomagal temu ali onemu nositi mrliča v krsto ... Hvala Bogu, da sem imel žganje s seboj. Močil sem njegov in svoj robec in tako vsaj malo odstranil strašen duh ...

Gospod Župančič (krstno ime sem pozabil), ki je živ ušel iz tega groba, je stal na robu groba. Dobro se še spo​minjam, ko je rekel: »Tu sem pa jaz ležal ...«
Pripeljali smo žrtve v Ribnico na vozovih, ki so jih peljali konji. Vsaka žrtev je imela svojo krsto. Večina žrtev je bila uradno identificirana, bodisi po zobeh, bodisi po oblačilih, če so bili seveda oblečeni. Mnogi so bili nagi. Vsi so pa imeli roke zvezane na hrbtu z žico.

Položili smo krste na prostor med farno cerkvijo in dekliško ljudsko šolo. Med dvema visokima mlajema s slovenskimi zastavami je v sredini stal ogromen križ, obdan s trnovo krono in pa slovenskim grbom: polmescem in tremi zvezdami. Na dan pogreba je kanonik dr. Janez Kraljič pridigal. Bilo je ogromno ljudstva pri tem slovesnem pogrebu. Pokopali smo junake iz Jelendola na farnem pokopališču v Hrovači.

Mašniško posvečenje v Anrasu

S pomočjo lienškega dekana Bydameirja in anraškega kaplana Georga Schuchterja je skupina kakih 70 dijakov Straže dobila dobre ljudi v gorski vasici Anras. Moje tri sestre in jaz smo prispeli v Anras v petek 11. maja 1945.
Mene so sprejeli pod streho Geigerjevi, Unterweger. Imeli so gostilno in prodajalno. Ko sta župnik Andreas Engel in njegov kaplan Georg Schuchter zvedela, da sem diakon in da sem čakal na mašniško posvečenje, sta vse uredila za moje posvečenje. Kaplan Schuchter je stopil v stik s škofom dr. Gregorijem Rožmanom, ki se je mudil kot gost pri lienškem dekanu in govoril z njegovim šoferjem Nandetom Babnikom. Neki mizar je izrezal škofovsko palico. Dominikanske sestre v Lienzu pa so sešile in lepo okrasile mitro za škofa dr. Gregorija Rožmana.

Škof dr. Gregorij Rožman je prišel v Anras v soboto, 26. maja 1945 popoldan. Z avtom se je pripeljal do Abfaltresbacha. Tam ga je čakaj lepo okrašen voz in par konj. Anraški kmet Joseph Mascher si je štel v čast, da je na vozu pripeljal škofa v Anras.

Naši študentje so postavili dva mlaja. Kakor doma v Sloveniji je tudi tu v tujini pozdravil škofa slovenski napis na tabli med dvema mlajema. Mislim, da je bil tale napis: »Pozdravljeni, slovenski vladika!« Vem za gotovo, da je bil slovenski napis.

Vsa vas in pa okoliški ljudje so nestrpno pričakovali škofa. Vse hiše so bile slovesno okrašene s cvetjem in tirolskimi zastavami. Ko je škof stopil iz vozila, ga je pozdravil stari župnik Andreas Engel, otroci so mu deklamirali. Mislim, da ga je v imenu slovenske anraške skupine pozdravil dr. Lujo Leskovar.

Škof je nato vstopil v cerkev, od tam pa v župnišče, kjer bo od zdaj naprej postalo njegova škofovska palača!

Zanimiva je zgodovinska igra, da je bil prav Anras pred mnogimi sto leti zadnja slovenska trdnjava proti nemškemu pritisku. Še danes so imena priča, da so bili Slovenci tu naseljeni. Nekatera imena kmetov so slovenskega porekla. Imena hribov prav tako; takoj za vasico je npr. hrib, ki se še zdaj imenuje Tič. Ob anraškem potoku je dolina, ki jo Anraščani imenujejo Plavač itd. Zdaj je pa postal prav Anras središče slovenskih beguncev! Čudna so božja pota!

V nedeljo, 27. maja 1945 – bila je to nedelja presvete Trojice – so trume ljudi iz vseh vzhodnotirolskih vasi prihajale v Anras na mašniško posvečenje. Večina ljudi še nikoli ni videla obreda mašniškega posvečenja, še manj pa posvečenje neznanca, ki bo posvečen po neznanem škofu.

Ob deveti uri dopoldne se je sprevod pomikal iz župnišča v lepo anraško cerkev sv. diakona Štefana, prvega mučenca. Vaška godba je slovesno igrala. Bil je lep sončen dan. Nihče ni slutil ob tej slovesnosti, kaj se je doga​jalo v Vetrinju ...

V navzočnosti lienškega dekana, sosednjih duhovnikov, nekaj jezuitskih bogoslovcev in slovenskih begunskih duhovnikov: dr. Ludovika Čepona, dr. Martina Starca, Janeza Tomažiča in Nandeta Babnika me je škof dr. Gregorij Rožman posvetil v duhovnika pri velikem oltarju. Anraški kaplan Georg Schuchter je ljudstvu razlagal ves spored posvečenja. Ljudstva se je kar trlo v tej veliki cerkvi.

Slovenska skupina je sedela v prvih sedežih. Franc Še​tina in pa Stanko Šuštaršič sta posnemala slike. Nekatere so izredno lepe. Po posvečenju so slovenski dijaki zapeli Novomašnik, bod' pozdravljen!

Po maši smo zapustili cerkev v sprevodu. Ob cerkvenih vratih sta me pozdravila dr. Lujo Leskovar in pa gospodična Majda Mlakar. Izročila sta mi šopek tirolskih Alpenrosen, povit s slovensko zastavo.

Nova maša

V četrtek, 31. maja 1945, je bil praznik presvetega Rešnjega telesa, dan moje nove maše. Zopet lep sončni dan. Pred vrati v župnišče so stale moje tri sestre. Milka je imela lesen križ v rokah. Izrezljan je bil v Lienzu. Po slovenski navadi mi ga je izročila med deklamacijo. Nesel sem ga v cerkev, kjer bom prvič daroval sveto daritev. Misli so mi romale nazaj v domovino ... Jožeta ni tu ... Bog ve, kje se zdaj nahaja. Je še živi? Mislil sem na sestro Mico, Imakulato. Ali še živi za vrati samostana klaris tam v Splitu? Vesel sem bil, da so bile vsaj sestre: Draga, Milka in Albinka navzoče pri tej nenavadni slovesnosti.

Anraški cerkveni zbor pod vodstvom Hermana Lercherja, nadučitelja v Anrasu in pa tudi organista, je prepeval na koru. Škof dr. Gregorij Rožman je pridigal, seveda v nemškem jeziku. Omenjal je križe in težave pod komunistično zvezdo v Sloveniji. Silno lepo je orisal življenje in mučeniško trpljenje mojih staršev in dveh bratov. Solze so zajele vso cerkev.

Ker je bil praznik presvetega Rešnjega telesa, je bila po slovesni maši še procesija presvetega Rešnjega telesa. škof dr. Gregorij Rožman je nosil Najsvetejše. Sam sem korakal pred škofom. Ko smo se bližali četrtemu evangeliju – oltar je bil postavljen pred župniščem – sem opazil kanonika dr. Janeza Kraljiča. Stal je pred ljudsko šolo v spremstvu gospoda Zajca. Kanonik Kraljič je bil oblečen v dežni plašč sive barve. Na obrazu sem mu bral veliko zaskrbljenost.

Po zadnjem blagoslovu smo prinesli Najsvetejše v cerkev in se po končani slovesnosti vrnili ob zvokih vaške godbe v župnišče. Opazil sem, da je kanonik Kraljič takoj hotel govoriti s škofom.

Kosilo je bilo pripravljeno na hodniku v župnišču. Škof je prisedel. Pa takoj sem videl, da je bil v skrbeh. Njegov obraz je bil bled, kar tresel se je. Nisem vedel, kaj naj bi ta tako hitra sprememba pomenila ... Vse je bilo tako potrto tudi pri kosilu. Škof je malo govoril. Bil je silno zamišljen. Ni mi povedal vesti, ki sta jo Kraljič in Zajc prinesla iz Vetrinja.

Ob treh popoldne smo imeli slovesne pete litanije v župnijski cerkvi. Po blagoslovu sem končno zvedel strašno novico: »Domobranci so bili vrnjeni ... Danes je odšel zadnji transport v Slovenijo ...«
Delo v Anrasu

Takoj po posvečenju sem bil s študenti v ozkem stiku. Začeli smo izdajati listič Slovenec v Toirolah. Tipkal sem ga pri Geigerju. Razmnoževali smo ga pa v občinski pisarni. Občinski tajnik Herman Oberthaler je bil silno naklonjen beguncem. Akademik Ciril Skebe je krasil list z lepimi slikami.

V tretji številki Slovenca v Tirolah, 19. avgusta 1945, smo objavili škofovo pismo: Pripombe k trditvam Borisa Kidriča na ljubljanskem kongresu OF.

Ob nedeljah popoldne se je begunska družina v Anrasu zbirala navadno pri Sv. Antonu. Škof je bil vedno v naši družbi. Za cerkvico je bil lep križev pot na prostem. Tu je škof molil z nami križev pot. Neka študentka ga je stenografirala in potem pretipkala. Še vedno hranim ta originalni križev pot. Škof dr. Gregorij Rožman ga je pregledal in po potrebi kaj spremenil ali dodal. Z njegovim privoljenjem sem ga natipkal na matrice. Slikar Ciril Skebe je narisal lepe slike ob začetku vsake postaje. Razmnožil sem ga in poslal knjižice po slovenskih taboriščih. Naslov tega škofovega križevega pota je Križev pot z Marijo.

Ker sem imel dostop do tipkarskega stroja pri Geigerju, me je škof večkrat naprosil, da sem mu tipkal pastoralna pisma beguncem. Proti koncu julija, če se ne motim, je škof prišel k Geigerju z rokopisom v roki. Bil je napisan v latinščini. Sam ga je spisal. »Ali bi to natipkali?« me je škof prijazno naprosil. Škof je pisal papežu Piju XII. in ga prosil, naj sprejme njegovo ostavko kot ljubljanskega škofa ... Le škoda, da nisem shranil rokopisa ali pa naredil kopije tega dokumenta!

Drugi dan je kanonik dr. Janez Kraljič romal s tem pismom preko avstrijsko-italijanske meje v Rim. /Nesel ga je neki redovnik in ga potem kanoniku izročil v Rimu, op. F. Ž./
Ko je bil škof v Celovcu konfiniran, mi je proti koncu leta 1945 poslal rokopis Sveti križev pot, ki ga je sam napisal. Razmnožil sem ga v občinski pisarni in knjižice razposlal po slovenskih taboriščih.

Na svečnico leta 1946 sem izdal mimiografiran molitvenik Zgodi se tvoja volja. Dodal sem molitveniku oba škofova križeva pota. Vezane knjižice so potem romale iz rok v roke med slovenskimi begunci tako v Peggetzu kot Spittalu.
Innsbruški škof dr. Rusch me je nastavil za kaplana v Anrasu. Nastopil sem to mesto 2. februarja 1947. Na tem mestu sem bil vse do dne, ko sem se od tam poslovil 25. avgusta 1949. Odšel sem v Kalifornijo v škofijo San Francisco.

Dušnopastirsko delo v Kaliforniji

V San Francisco sem dospel 13. oktobra 1949. Nastavljen sem bil za kaplana v Stoktonu. Tu sem bil dve leti. Od tu sem odšel na kaplansko mesto v Lodi, kjer sem deloval sedem let. S pomočjo mladine sem tu naredil barvne filme: Pray the Rosary (Molitev rožnega venca), The Mass (Maša), Baptism (Krst), Confession (Spoved), Last Rites (Poslednji obredi), Catholic Mariage (Katoliški zakon). Posebno lep je film Pray the Rosary, ki kaže 15 skrivnosti rožnega venca.

Nadškof Mitty me je iz Lodija prestavil v San Francisco, kjer sem bil eno leto in pol. Od tu sem odšel v Hayward. Medtem so razkosali nadškofijo. Ostal sem v novi škofiji Oakland. Novi škof Floyd L. Begin je prišel iz Clevelanda. Po štirih in pol letih sem dobil službo v Piedmontu.

Knjižica Communism as I Knov it

Na novem mestu v Piedmontu sem začel pisati članke v Parish Bulletin (v župnijski list) Comunism is I know it (Komunizem, kot ga jaz poznam). Ker je bilo toliko povpraševanje po teh člankih, sem se odločil za brošuro. Šla je po celem svetu.

Še celo papežu Pavlu VI. sem jo poslal. Po takratnem substitutu na državnem tajništvu Angelu dell'Aqua, ki je zdaj njegov kardinal vikar za rimsko škofijo, se mi je takole zahvalil in mi čestital:

Vatikan, 11. aprila 1967
Državno tajništvo njegove Svetosti.

Štev. 93619.

Državno tajništvo njegove Svetosti se po prijaznem naročilu papeževem zahvaljuje za prejem knjižice, ki mu jo je pisatelj preč. g. Vladimir Kozina pred kratkim podaril.

Državno tajništvo ima ukaz, da izrazi, kako sv. oče toplo vrednoti iskreno čustvo sinovske vdanosti, ki je navdihnila to darilo, in da darovavcu pošiljakot poroštvo obilnih nebeških milosti apostolski blagoslov. A. Dell' Acqua, substitut
Po naključju je knjižica celo priromala v Indijo. Prišla je v roke jezuitu Emanuelu Kujurju v Dei Nobili College, Poona, Ky., Indija. Prevedel jo je v jezik Hindu že leta 1967. Tudi španski prevod je pripravljen. Ob izdaji knjižice v angleščini sem dobil košaro pisem od vseh strani. Naj tu le tri slovenske čestitke omenim.
Pokojni dr. Miha Krek, predsednik Narodnega odbora, je pisal 22. februarja 1967 iz Clevelanda: »Najlepša vam hvala, da ste mi poslali Communism as I know it. Bili smo je potrebni kot žejni vode ... Naj vas še poprosim, da sprejmete iskreni in globoko občuteni izraz zahvale, da ste to delo opravili.«
Profesor Janez Sever je prav tako iz Clevelanda 3. sušca 1967 izrazil tele misli: »... In še enkrat: zelo sem vam hvaležen, da ste knjižico napisali. Krvavo nam je potrebna. Vsaj nekaj imamo zdaj v angleškem jeziku o tem napisanega po našem človeku. Vem, da vam je bilo pisanje težko, saj imate kot župnik dela čez glavo, pa ste opravili še to za nas vse tako koristno delo. Bog vam daj zdravja in potrebnih telesnih in duhovnih moči, da bi še veliko dobrega storili v blagor našega naroda in vseh ljudi.«
Iz Villa Ballester pa se je 31. marca leta 1967 oglasil inženir Anton Matičič: »Pred dnevi sem prejel vašo brošuro o komunizmu v angleškem jeziku, ki ste jo poslali za uredniški odbor Tabora. Za vaše delo vam iskreno čestitam predvsem zaradi tega, ker ste ga napisali v tujem jeziku, da tako tudi drugi narodi zvedo grozodejstva, ki so se dogajala pri nas v Sloveniji v času druge svetovne vojske. Zanima me, če imate to vašo publikacijo v slovenščini, da bi jo objavili v Taboru, seveda z vašim dovoljenjem.«
16. maja 1968 me je oaklandski škof imenoval za župnika v Brentwoodu. Tu zdaj delam, garam in pasem duše v dveh farah, oziroma na fari in veliki podružnici.

Od tu sem pred nekaj meseci rev. dr. Filipu Žaklju prav rad dal dovoljenje za prevod in izdajo knjižice v ljubem domačem jeziku. Knjižico je profesor Alojzij Geržinič z veseljem in res lepo prevedel v slovenščino. Naj bi knjižica med Slovenci doma, v zamejstvu in povsod po svetu, zlasti med slovensko mladino, opravila svoje delo, da bi brezbožni komunizem vedno bolj spoznavali, kakšen je v resnici.

Brentwood v Kaliforniji, dne 7. maja 1972. Mirko Kozina
Komunizem, kot ga jaz poznam

Zberi se za hip. Dobro si oglej ta rdeči grb; znamenje mednarodnega brezbožnega komunizma je. Pazljivo si ga oglej: kladivo, srp, rdeča zvezda.

1. Kladivo. S kladivom te bodo komunisti udarili po glavi. Lahko mi verjameš: kadar te bodo pobili na tla, boš užival »mirno sožitje« s tistimi, kateri so našli zadnje bivališče v grobovih na pokopališču.

2. Srp. Kmetje uporabljajo srpe ob žetvi in vedo, kako in kdaj bo rezilo sekalo pšenico, rž, oves. Tako vedo tudi komunisti, kdaj in kako uporabljati to ostro rezilo – za tvoj vrat tedaj, ko boš najmanj pričakoval njihovo krvavo žetev.

3. Rdeča zvezda. Rdeča zvezda bo vzšla nad tvojim grobnim kamnom ter pošiljala krvavo rdeče žarke v temo komunistične države. Ta rdeča zvezda, ki je ti ne boš več videl, je namenjena tvojim otrokom. Pripovedovala jim bo o »svobodi«, ki jim jo bo uživati v rdečem raju.

Se ti zdi, da moj opis komunističnega znamenja ni stvaren? Če tako misliš, te vabim, da prebereš naslednja poglavja. Hočem ti povedati nekaj o komunizmu kakor ga poznam.

Kaj je komunizem? Trinoška organizacija in mednarodna zarota, katere namen je porušiti ves družbeni red, ki mu pripada tudi naša ameriška demokracija.

Komunizem ne pozna nobenih narodnih ali državnih meja. Po svojem bistvu in biti je mednarodna organizacija. Ni omejen na eno državo, deželo ali družbeni razred. Ni ruski ne ameriški ne slovenski ne kitajski ne nemški. Njegov program in cilj je zavzeti, zasužnjiti ves svet. Po vsej zemlji hoče zanetiti revolucijo. Podvreči si hoče cel svet in zavladati z železno roko nad vsem človeštvom.

Toda komunizem ni samo organizacija ali preprosto ena politična stranka več, kot mnogi zmotno mislijo. V resnici je komunizem celoten svetovni nazor. In ker poznam komunizem od blizu, si drznem reči: komunizem je verstvo, je posebna vera z zmotno mesijansko idejo. Ima svoje obrede in izvrševanja dolžnosti. Kot druga verstva oznanja nauk o odrešenju. Terja zase celega človeka: telo in dušo. Pravimo, da je komunizem totalitarističen; ne prepoveduje le vse druge politične skupine in stranke, marveč hoče zajeti celo dušo, pamet in razum svojih ljudi in nadzirati njihovo voljo.

Kot verstvo je komunizem po svoji naravi brezbožen, več: proti Bogu. Komunizem in Bog sta kot ogenj in voda. Komunist ne sme verovati v Boga, ako hoče biti zvest služabnik svoje stranke.

Kot filozofski in verski sestav ogroža komunizem vsako drugo verstvo. Njegov končni cilj je oropati človeka vere v večnega Boga in nadomestiti to najbolj naravno željo vsakega človeka z napačno mislijo o nebesih za človeka tu na zemlji.

Komunisti in Bog

Katoličan in komunist stojita na nasprotnih tečajih v svojem odnosu do Boga, do človeškega življenja, do temeljnih človeških dobrin in celo do družbe.

Kaj pravijo komunisti o Bogu? Prva zapoved rdečega nauka je: Boga ni. Napuhnjeno in brez sramu so brezbožni v teoriji in praksi. Ko zanikujejo Boga, zanikujejo obenem vsako verstvo. Zanikujejo vse vrednote, ki se izvajajo iz Boga. Zanje ni naravne postave, desetih zapovedi. Zavračajo resnico in pravico. Sami se nazivajo ateiste: ateist je tisti, ki zanikuje božje bivanje, ki veruje, da ni Boga. (A-Theos – brez Boga.)

Pa so komunisti res ateisti? Ali so prepričani, da Boga ni? Če so prepričani, zakaj potem ubijajo tiste, ki verujejo v Boga? Zakaj Boga sovražijo? Če ni Boga – in oni zatrjujejo svojo gotovost, da ga ni – zakaj se bore proti Bogu? Ali ni njihov pozdrav, vzdignjena desna roka s stisnjeno pestjo, znamenje sovraštva do Boga?

Pa so komunisti res ateisti? Ateist – meni se zdi, da je to na nesmisel meječa podmena – pušča tiste, ki verujejo v Boga, pri miru. Ne sili jih, da spremene svoje verovanje. Ali komunisti spoštujejo verne ljudi in jih puščajo pri miru? So mojstri krute nestrpnosti v tej zadevi. Ne prenesejo nobenega verstva. Zanje je vsako verstvo, posebno katoliška vera, sovražnik štev. 1.

Karel Marx je dejal: Vera je opij za ljudstvo. Opij je škodljiva droga, ki prizadene ne le telo, ampak tudi pamet. Kot tisti, ki so pod vplivom heroina –sužnji mamila –, ne delujejo pravilno in so družbi nevarni, tako po trditvah komunistov taki, ki verujejo v Boga, pod vplivom vere zavirajo svoboden napredek znanosti.

Tisti, ki verujejo v Boga, v neumrjočo dušo, tisti, ki se še drže starih, a ne zastarelih verskih kreposti, poštenja in krščanske dostojnosti, zvestobe in spoštovanja avtoritete, so v očeh komunistov sužnji verskega mamila. Za take »duhovno zastrupljenje ljudi« ni drugega zdravila kot smrt. Zato: smrt veri!

V svojem sovraštvu do Boga in vere so komunisti čisto odkriti. »Mi komunisti imamo svoj lastni nauk, ki nasprotuje veri, nasprotuje vsakemu verstvu. Naravno razmerje med marksizmom in vero je boj. Naš cilj v tej vojni je smrt vere.« Ta navedek sem vzel iz slovenskega dnevnika Ljudska pravica, 16. februarja 1952.

Že leta 1848 sta Marx in Engels izdala razglas z naslovom Komunistični manifest. Pozvala sta delavce, naj »nasilno prevržejo ves obstoječi družbeni red«, vključno vero.

Leta 1933 je Stalin izjavil: »Partija ne more biti nevtralna do vere in vodi protiversko propagando proti vsakemu verskemu predsodku. Ali smo zatrli duhovščino? Zlo je, da niso duhovniki bili popolnoma likvidirani (pomorjeni).« Slovenski komunistični pesnik Matej Bor je pravilno analiziral njihove brezbožne namene: »Tovariši, vaš bog je rop, požig, umor!«
Ne, komunisti niso brezbožni. Vedo, da Bog je. Sicer mu ne bi napovedali vojne. Komunisti so brez ljubezni. Njihov nauk temelji na sovraštvu. In ker sovražijo Boga, goje v srcih sovraštvo do vseh, ki verujejo v Boga in ga ljubijo. Dà, dà, komunisti so preverjeni, da Bog je. Verujejo vanj prav tako kot hudi duhovi verujejo, pa trepečejo (Jak 2, 19). In prav tako kot hudi duhovi sovražijo svojega Gospoda, ga sovražijo njihovi rdeči služabniki.

Komunizem in nravnost

Reči smemo, da je komunizem narobe obrnjen katolicizem. Zakaj kot je naš način življenje, naša vera postavljena na Boga in je naša krščanska morala od Boga, tako se komunizem in njega brezbožni nauk opirata na zanikanje Boga. Na tem ateističnem temelju so komunisti razvili svojo lastno »moralo«. Ta morala nasprotuje vsemu, kar mi kristjani sprejemamo; popolnoma nasprotna je našemu krščanskemu izročilu.

Ta »rdeča morala« te oropa svobode. Tvoja človeška osebnost in njeno dostojanstvo, tako naravno vsakemu človeškemu bitju, nima mesta v komunističnemu nauku. Noben človek nima naravnih pravic. Je zgolj rob v kolesju brezdušnega komunističnega stroja. Če si družinski oče, vedi, da bo tvoja oblast nad lastnimi otroki za vedno izginila, ako si komunisti pokore deželo. Za otroke ne bi skrbel ti, prevzela bi jih kolektivna država. V rdečem raju ti odrečejo celo pravico do vzgoje lastnega otroka.

Kaj pa tvoja zasebna lastnina? Tudi to bi prevzela komunistična država. Ker komunizem ne priznava zasebne lastnine, bi bilo treba pomesti z vsem, kar imaš in imenuješ svoje, z vso tvojo zasebno lastjo. Tako postaneš suženj krutega gospodarja – komunistične države.

Že leta 1846 je papež Pij IX. obsodil »sramotni nauk tako imenovanega komunizma, ki je popolnoma nasproten naravnemu zakonu in bi, če bi ga sprejeli, uničil pravo, lastnino in imetje vseh ljudi in celo družbe same«.

Na svoj način soglaša s Pijem IX. Vladimir Lenin, ko izjavlja: »Zavračamo vsako moralo, ki ne izhaja iz človeških, razrednih pojmov. Trdimo, da je naša morala v celoti podrejena koristim razrednega boja proletariata.«
Stalin ne zapušča dvoma glede moralnosti komunistične »morale«. Skrči jo na stališče, kjer je odkrito občevanje nemogoče. Stalin: »Besede ne smejo biti v razmerju do dejanja, kakšne vrste diplomacija pa bi to bila? Besede so eno, dejanja drugo! Lepe besede so maska za zakrivanje zlih dejanj. Odkritosrčna diplomacija ni bolj mogoča kot suha voda ali železen les.«
»Besede so eno, dejanja drugo!« O bralec, kako bi rad, da bi verjel vse, kar je v teh stavkih povedal Stalin! Prepričan sem, da ti bo to pomagalo razumeti komunistično govorico. Primer: komunisti toliko govore o miru. Kaj menijo z »mirom«? Njihova mirovna ofenziva je res pristna v njihovem pomenu besede »mir«. Toda nesreča je v tem, da »mir« pomeni komunistom čisto nekaj drugega kot nam.

Spoznajmo in razumimo tole: Vsa zagotovila rdečih, da komunisti vojne nočejo, so laž. Zanje je vojna sedanji položaj, zato postane mir »odločba zgodovine takrat, ko preplavi napredna teza komunizma reakcionarno tezo ameriškega imperializma«. Torej je »mir« popolna komunistična zmaga nad svetom.

Na ta način so komunisti »stranka miru«. Ko so rdeči tanki obsuli slovenska polja s smrtjo, so to bile »napredne sile miru«. Ko so Titovi komunisti junija 1945 divjaško pobili nad 12.000 slovenskih antikomunističnih domobrancev in jih pometali v množične grobove v Kočevskem rogu in drugod, so ta pokol naredili v imenu »miru«.

Po njihovem nauku je vsako dejanje, ki komunistom pomaga doseči zmago, moralno dejanje. Komunist lahko laže, vara, izdaja svojo domovino, celo mori, pa ima vendar zavest, da dela prav. Zanj je edina skrb ta: »Ali je to v korist komunizmu?« Če je, se čuti opravičenega, da to napravi.

Komunizem uči, da so dovoljena najbolj nečloveška sredstva, če pripomorejo k »brezpogojni predaji« njegovih nasprotnikov. Tragedija komunizma ni preprosto v tem, da se laže in ubija, temveč v tem, da spreminja umor in prevaro v moralna in opravičljiva dejanja. Tako poskušajo komunisti naše krščanske nravne vrednote preobrniti: napačnost postane resnica in zlo imajo za krepost.

Izvor komunizma

Vsak družbeni sestav, v katerem imajo ljudje dobrine kot nekaj skupnega, se lahko imenuje komunizem. To je osnovni pomen besede. Večina ljudi danes najbrž ni nikdar o tem česa slišala. Zdaj pomeni beseda nekaj čisto drugega: revolucionarno, materialistično diktaturo, ki zaseže zasebno lastnino in iz nje napravi državno lastnino.

Kdaj se je spočel novodobni brezbožni komunizem? Kdo je bil njega ustanovitelj? Teorija brezbožnega komunizma izhaja od nemškega Žida Karla Marxa. Rodil se je 5. maja 1818 v mestu Trier. Ko je imel šest let, so se Karel in njegova družina dali krstiti in so postali člani protestantske ločine.

Marx je bil vzgojen na nemških šolah in univerzah. Leta 1842 je prejel doktorat na univerzi v Jeni. Tu je prišel pod vpliv Heglove dialektične filozofije. Leta 1843 je odpotoval v Pariz, kjer je srečal Friedricha Engelsa, sina nemškega tovarnarja. Iz tega poznanstva se je razvilo sodelovanje, po katerem je nastal moderni ateistični komunizem.

Marx in Engels sta skupno napisala »magnam cartam« komunizma: Komunistični manifest. Knjiga je izšla leta 1898 – v letu revolucije po vsej srednji Evropi. Jezik Manifesta je nasilen. »Evropo obkroža pošast«, tako se začenja. Na koncu prinaša te grožnje: »Komunisti prezirajo misel, da bi skrivali svoje poglede in namene ... Vladajoči razredi naj trepetajo pred komunistično revolucijo. Proletarci nimajo izgubiti nič – razen svojih verig. Osvojiti jim je svet. Delavci vseh dežel, združite se!«
Marxova teorija je materialistična. Njemu in njegovim naslednikom je materija edina stvarnost. Edina resnična stvar v vsem vesolju je vidna tvar: predmeti, ki jih vidimo, slišimo, čutimo, se jih dotikamo ... Duhovnega sveta ni, ni duhovne duše in seveda ni Boga. Karkoli biva, biva po slepih silah. Slepe sile spreminjajo to materijo v rastline, živali, človeka, misli, človeško družbo.

Vprašaj Marxa: »Karel, kaj je človek?« »Človek je, kar je!« bi ti Marx odgovoril. »Kako je z našimi mislimi in nazori, Karel?« »O dà, misli in človeški nazori niso nič drugega kot izdelek materije,« pravi Marx. »Glej, neka slepa sila iztiska misli iz tvojih možganov prav tako, kot stiskaš sok iz pomaranče.« »Kaj je človeška družba?« vprašaš Marxa. »Oblika materije. Po nekem neznanem zakonu nujnosti in z nenehnim spopadanjem slepih sil se materija giblje proti končni sintezi brezrazredne družbe,« razlaga Karl Marx. Ni se pa Marx potrudil, da bi razložil, kaj so te slepe sile ...
Karl Marx je za življenja imel zelo malo pristašev. Njegove materialistične misli so začele vnemati svet šele po njegovi smrti. Umrl je v Londonu 14. marca 1883. Teorijo Marxovega komunizma je spravil v ročno granato, v organizacijsko obliko Vladimir Iljič Uljanov, bolj poznan po svojem revolucionarnem psevdonimu Nikolaj Lenin. Pod Leninovim vodstvom je komunistična partija postala majhna, strumno organizirana in fanatična skupina, predana enemu samemu cilju: vzpostavitvi mednarodnega komunizma z brezobzirno revolucijo.

Po mojem mnenju Lenin ne bi nikdar postal tako poznan, če ne bi k temu pripomogel nemški generalni štab. Nemci so Lenina zajeli v Švici in ga leta 1917 z nekaterimi tovariši preko Nemčije v zapečatenem vagonu prepeljali v Rusijo. Po odstavitvi zadnjega ruskega carja Nikolaja II. je bilo Nemcem veliko do tega, da povečajo nered v Rusiji. Z Leninovo pomočjo so Rusijo prisilili, da je podpisala ločeno mirovno pogodbo.

Ali so Nemci, pa čeprav v sanjah, mogli misliti, ko so Lenina poslali v Rusijo, da tam pospeši revolucijo, kako bo stranka tega moža nekako 25 let kasneje prinesla »svoj rdeči blagoslov« Nemčiji sami ...? Zelo zanimiva igra zgodovine! Grehi in zmote narodov se kaznujejo na zemlji, zelo pogosto še za časa istega rodu.

Komunistična partija

Odkar se je človek začel združevati s sosedom in organizirati družbene skupine in stranke, nikoli ni bilo tako nagle rasti kot pri komunistični partiji. Ali ne dokazuje

tega dejstvo, da so si komunisti v dobi enega rodu podvrgli več ljudi in usužnjili več držav kot vsi ostali organizirani sistemi skupaj v stoletjih? Komunizem se je po drugi svetovni vojski tako močno razširil, da se mi zdi življenjskega pomena preiskati skrivnost tega rdečega širjenja.

Poglavitni vzrok nezaslišanega komunističnega uspeha je iskati v nevednosti o komunizmu, v kateri tiči večina ljudi. Ne poznajo ne komunističnih namenov ne njihove taktike. Večina ljudi ne ve nič o komunistični infiltraciji in te ne opazi niti v svoji bližini. Papež Pij XI. pravi v encikliki o brezbožnem komunizmu tako utemeljeno: »Kako je mogoče, da se je tak sistem mogel tako naglo razširiti po vseh delih sveta? Razlaga je v dejstvu, da je premalo ljudi spoznalo naravo komunizma. Večina podleže njegovim prevaram.«
Velik del skrivnosti uspeha, ki ga je dosegel rdeči rak, tiči v komunistični partiji z njeno železno disciplino.

Partija je zgrajena iz celic; celica je krajevna enota z malo člani. Eden od njih je vodja, ki pozna vodjo najbližje celice. Preden razložim, kako so celice povezane med seboj in z višjimi skupinami, moram povedati, da deluje komunistična partija na dva načina: odkrito in podtalno. Partija želi delovati odkrito, kolikor je to le mogoče. Tako lahko poišče stike, izvaja delovne programe in poveča svoj vpliv v družbi. Toda partija zmerom – v miru ali vojski – vzdržuje še podtalni del. Oba morata obstajati obenem. Članov podtalne partije ne pozna nihče; edino vsak vodja pozna tiste, ki spadajo v njegovo celico. Morda poznaš člana javne partije. To ni posebno važno. Pozor pa na tistega, ki je v podzemlju! Lahko da sedi s tabo v istem uradu, da je s tabo pri isti mizi, da hodi s tabo v isto cerkev in ob tebi prejema obhajilo – vendar deluje v tvoje uničenje.

Blokovne celice so podvržene mestnim skupinam, te okrajnim, pokrajinskim in nazadnje državnim skupinam. Vse te skupine vodi partijski centralni komite, poznan kot prezidium. To je »Bela hiša« komunistične organizacije. Kar

odloči centralni komite (CK) temu mora biti brezpogojno pokoren vsak član partije. Tisti, ki ne ubogajo, jih počistijo iz partije, kar pomeni gotovo smrt. Kako rekrutira partija člane? Če so kje »izbranci«, so to člani partije. To so najbolj »izbrani« v vsakem pomenu besede. Komunistična partija je prepričana, da je njena uspešnost odvisna od kvalitete članov, ne od števila. Dobro izurjena, strogo disciplinirana in stvari popolnoma predana manjšina, je neskončno bolj močna kot vse organizirane množice skupaj. Kjerkoli so komunisti dosegli oblast, je bilo to delo maloštevilnih, dobro organiziranih komunistov – ljudi, ki so življenje posvetili partiji.

Če se hočeš pridružiti komunistični partiji, se moraš zavedati tega: ne bodo te sprejeli, dokler ne dokažeš, da si voljan žrtvovati svoje premoženje, osebne koristi, družino, dà, svojega očeta in mater, ženo in moža, celó svoje življenje Zate ni več drugega na svetu kot partija; to je tvoj bog, gospodar, tvoje življenje, tvoja smrt. Vse moraš brez najmanjšega obotavljanja, celó z občutkom sreče biti pripravljen zavreči za partijo.

Vsak član partije mora biti pripravljen ne le umreti za komunistično stvar, marveč se mora pri tem čutiti počaščenega in srečnega. Lenin nam zatrjuje: »Komunisti umirajo s častjo.« In jaz mu verjamem. »Komunisti,« je rekel Stalin na Leninovem pogrebu, »so ljudje posebne vrste, narejeni iz posebne snovi.«
Komunistična partija ima svoje »mučence«, kateri so darovali življenje za sistem, ki ga je papež Pij XI. oznamoval za »zlega po svojem bistvu«. Ali uvidiš po vsem tem, zakaj pravim, da je komunizem narobe obrnjen katolicizem.

Grabežljivi volkovi v ovčjih oblačilih

»Varujte se lažnih prerokov, ki prihajajo k vam v ovčjih oblačilih, znotraj pa so grabežljivi volkovi« (Mt 7, 15). Takoj po tem svarilu nam Kristus pove, kako jih lahko razkrinkamo in jih vidimo, kakršni so – grabežljivi volkovi. »Po njih sadovih jih boste spoznali« (Mt 7, 16). Ako je v dolgi zgodovini človeškega rodu bilo kaj lažnih prerokov – in bilo jih je mnogo – potem sem prepričan, da komunisti prekašajo vse.

Poskusimo spoznati, kaj so »sadovi« komunistov. Ali če se poslužimo njihovega jezika: kaj sta rdeča strategija in taktika. Ker je med ovcami veliko različic, morajo grabežljivi volkovi priti k vsaki skupini v oblačilih, kakor jih nosijo v tisti skupini. V svoji garderobi imajo komunisti obleko, lasulje in maske, pripravljene za vsako vrsto priložnosti. Njihova strategija in taktika, njihovi nastopi se prilagajalo neprestanim spremembam, napredku in nazadovanju, poskusom itd.

Lenin je govoril tovarišem: »Včasih moramo hoditi po ovinkih, drugič se nam je vrniti ali spremeniti izbrano smer in poskušati druga pota.« Ena sama stvar je, ki je komunisti nikdar ne menjajo: svojega končnega cilja, da si podvržejo ves svet, da porinejo vsako deželo pod soncem v »svobodo«, zavarovano s kladivom, srpom in rdečo zvezdo.

Po bistvu svoje ideologije morajo komunisti biti dvo​lični, nepošteni, varljivi. J. Edgar Hoover jih po pravici imenuje »mojstre v prevarah«. Njihov učenik je hudič, ki »je lažnik in oče laži ... v njem ni resnice« (prim. Jn 8, 44). Komunistom ne smeš nikoli verjeti. Nikdar ne smemo do​pustiti, da bi nas navidezni spori med komunističnimi vo​ditelji raznih dežel zazibali v mišljenje, da so zapustili »par​tijsko linijo«. Komunisti gredo tako daleč, da od časa do časa »izobčijo« rdeče poglavarje samo zato, da »vržejo pesek v oči« svojih nasprotnikov.

Klasičen primer take prevare sta bila Tito in Stalin. Ves svet je govoril o »Titovem nacionalnem komunizmu«, medtem ko se je ta delal, da je Stalinu sovražen. Trdilo se je, da se je Tito s svojim »nacionalnim komunizmom« oddaljil od »partijske linije«. Kako preračunana zvijača, kako slastna vaba za zahodno miselnost! Komunizem in nacionalizem sta dve stvari, ki sta si nasprotni kot luč in tema. »Nacionalni komunizem« je protislovje; eno izključuje drugo.

Med krvavo revolucijo v moji rodni Sloveniji od 1941 do 1945 so Tito in njegovi oprode zatrjevali, da se bore za osvoboditev slovenskega naroda od nacističnega jarma. Istočasno so na svojih skrivnih sestankih ošabno pridigali, da je za slovensko komunistično partijo čisto vseeno, če se iztrebi ves narod, samo da ostane deset pristnih komunistov. Leta 1942 so Titovi komunisti v Ljubljanski provinci pomorili vsakega desetega človeka, med njimi mojega očeta, mater in dva brata. Ali je pokol 30.000 nedolžnih državljanov narodu v korist?

Preden oznanjajo svoj rdeči evangelij, proučujejo komunistični preroki najprej zemljo, v katero naj pade seme njihove prevare. Geslo za njihovo delovanje je: doženi, kaj si želijo ljudje različnih narodov. Obljubi jim, kar si žele. Potem jim pomagaj reševati težave. Pokaži se kot prijatelj ljudstva. Prihajaj mednje kot »angel usmiljenja«, če so stiskani ali če vladajoči delajo razlike med rasami. Postani voditelj v njihovem »razrednem boju«. Podpihuj nasprotja. Ljudje se bodo spopadli med sabo. Zmagovalec boš ti ... »Varujte se lažnivih prerokov« (Mt 7, 15)! Spomnit se, da so grabežljivi volkovi v ovčjih oblačilih.

Po njih sadovih jih boste spoznali

Prejšnja poglavja so bila bolj ali manj teoretično preiskovanje rdečega raka. Poskusimo si zdaj ogledati komunizem v praksi. Papež Pij XI. je leta 1937 zapisal v okrožnici o brezbožnem komunizmu: »Komunizem si prizadeva zavesti množice z raznovrstnimi prijemi; svoje prave namene skriva za ideje, ki so same po sebi dobre in privlačne.« Kaj so ti komunistični »raznovrstni prijemi«? To so hujskanje množic, infiltracija, komunistične fronte in propaganda.

Hujskanje množic

Kako hujskajo? V gonjah, ki naj razburijo množice, sejejo komunisti semena nezadovoljstva, sumničenj, zmede, nezvestobe in sovraštva. Ko to delajo, prekašajo stare Rimljane in njihovo geslo: Divide et impera! – oslabi, razdeli, prevzemi in zagospoduj! Uspavaj množice, da ne bodo spoznale komunističnih namenov. Ljudem je treba oprati možgane s komunističnim mišljenjem. Obrniti se morajo proti antikomunistom namesto proti komunistom. Vsak protikomunistični odpor je treba oslabiti ali odstraniti. Ljudi, ki se bore proti komunistom, je treba označiti in obsoditi kot reakcionarje, fašiste, vojne hujskače.

Komunisti hujskajo na vseh področjih. Velike količine denarja, časa in truda potrošijo zlasti za demoralizacijo in zavajanje mladine. Najhujšo gonjo so komunisti v preteklosti razvijali in jo razvijajo danes po šolah in univerzah.

Dobro se še spominjam množičnih demonstracij, ki so jih vodili slovenski komunistični agitatorji na ljubljanski univerzi leta 1939 in leta 1940. Njihova taktika, rovarjenja in nesramno obnašanje so bili skoraj do pičice enaki, kot na kalifornijski univerzi pod imenom »Gibanje za svobodo izražanja« leta 1964.

Komunisti izrabijo pravo priložnost, da podpihujejo nered v družbi ali da zlivajo olje na ogenj, kadar ga je pod​taknil kdo drug. Zmeraj z vnemo podprejo vse, ki so za »svo​bodo«, »državljanske pravice«, »pravico«, »razorožitev« itd. Seveda merijo na to: ko ti ponudijo roke, te hočejo stisniti v svojo železno pest.

Po Hitlerjevem vdoru na Poljsko 1. septembra 1939 je jugoslovanska vlada takoj mobilizirala po vsej državi. Hoteli smo se pripraviti na obrambo, če bi nas osne sile napadla.

Tako kot se po dežju prikažejo iz prsti črvi, so jugoslovanski podtalni komunistični agitatorji zamigali med našimi oboroženimi silami. Pričeli so brizgati svoj rdeči strup med vojake. Neprestano so kritizirali našo vlado, našo obrambo, naše vojaške voditelje. Njih umazana usta so bila polna hvale Führerju in duceju in njuni silni vojaški organizaciji.

»Nespametno je boriti se proti Nemcem in Italijanom,« so govorili. »Naša država se jim ne more uspešno ustaviti po robu.« šli so celo tako daleč, da so zagovarjali dezerterstvo. Kdor ne bi vedel, da je bil tedaj Stalin Hitlerjev zaveznik, ne bi nikakor mogel razumeti te zavite komunistične taktike.

Nemčija, Italija in njuni marionetni zavezniki so napadli Jugoslavijo na cvetno nedeljo 6. aprila 1941. Vojsko in državno samostojnost smo izgubili na veliki petek, 11. aprila 1941. Osne sile so nas razkosale na tri dele: enega so po​grabili Nemci, drugega Italijani, ostanek pa »neodvisna država Hrvaška«. Slovenijo, severozahodni odsek Jugoslavije, so razpolovili: ena polovica je postala del tretjega rajha, drugo si je priključilo italijansko cesarstvo.

Prve mesece zasedbe so se Italijani pokazali manj sovražne do nas kot Nemci, ki so takoj po razpadu Jugoslavije začeli preganjati Slovence. Slovenski komunisti niso odobravali italijanskega političnega manevra. Bolj jim je bila pogodu nemška taktika. Imeli smo vtis, da je našim komunistom več pomenil nemški gestapovec kot rojak. Niso se uprli neusmiljenemu nem​škemu preganjanju našega naroda. Nemci so aretirali vse slovenske duhovnike in jih poslali v Dachau ali Srbijo. Vse narodne voditelje z izobraženstvom vred so odgnali z domov in jih prepeljali v nemška taborišča.

Naši komunisti so odobravali to divjaštvo in so takoj začeli sodelovati z gestapom ter naznanjali naše zavedne ljudi, posebno take, ki so imeli v družbi vpliv. Hoteli so si zagotoviti, da ob bodočem prevzemu oblasti nad našo deželo ne bodo naleteli na nobeno opozicijo.

Slovenski komunisti so bili najbolj zanesljivi Hitlerjevi sodelavci, dokler je bil Stalin – njihov pravi in edini gospodar – Führerjev zaveznik. Ko pa se je Hitler 22. junija 1941 obrnil proti »stricu Pepetu«, so isti komunistični agenti čez noč spremenili svoje peklenske vloge. Nenadoma so se pokazali, kot da jih do dna zanima blaginja našega naroda, naša svoboda. Postavili so se pred nas kot »odrešeniki« in »voditelji« v naši borbi proti zasedbi osnih sil.

Komunistična infiltracija

Komunisti vedo, da najboljši način za dosego svetovne revolucije ni govorjenje o tem, marveč skrito delovanje. Njihovo strategijo lahko primerjamo z delovanjem termitov. Te žuželke blede barve, mehkega trupa pa največje razdiralne sile, ki ti spodkopljejo opornike, ne pozvonijo najprej na vratih z obvestilom o svoji navzočnosti in ti ne povedo, kaj je njihova namera: povzročiti, da ti streha pade na glavo. Zdi se, kakor bi vedeli, da lahko več dosežejo s skrivnim vrtanjem in razkrajanjem od znotraj. S svojini zarotniškim delom ne delajo hrupa. Niti ne sumiš, da so tvoji skrivni gostje.

Nenadoma se streha podre na tvojo glavo. Šele tedaj se zaveš, da so termiti preniknili celo hišo ..., ti pa o tem nisi imel pojma. Res je, poznavalci termitov so te več​krat posvarili ... Termiti morejo napasti sosedovo, to in ono hišo: za svojo hišo pa si bil gotov, da se ji termiti ne bodo približali, kaj šele, da bi jo porušili ... Zdaj pa spoznaš na razvalinah svojega doma, kako nespametno je bilo odtegovati posluh tistim, ki so hoteli rešiti tebe in tvojo hišo pred uničenjem.

Infiltracija je ena od najstarejših komunističnih taktik. Obstaja v tem, da se komunisti vrinejo v nekomunistične organizacije z namenom, da izvajajo vpliv v korist komunizma. Prikriti komunistični agenti si poskušajo pridobiti odločilne položaje. Pogosto uspe to tako, da pride z volitvami med odbornike podtalen odbornik partijec. Tam lahko nadaljuje boj proti svojim nasprotnikom, podpihuje sovraštvo in neti razdor. To delo mu je olajšano, saj ga vrši za kulisami organizacije. Medtem ko raztresa semena rdečega evangelija v srca sočlanov in jih preobrača v sopotnike ali koristne tepce, se prav dobro spominja besed, ki jih je izrekel Jurij Dimitrov: »Nikoli se ne pokaži v ospredju. Pusti, da naši prijatelji izpeljejo zadevo za nas. Univerzitetni profesor, ki ni član partije, pa se udinja koristim Sovjetske zveze, je več vreden kot sto ljudi s partijsko izkaznico ...«
V Jugoslaviji je bila pred kapitulacijo komunistična partija nezakonita. Kljub temu je bilo komunistično infiltracijo čutiti na vseh področjih. Zelo so komunisti uspeli v vrstah naših učiteljev. Tisti med njimi, ki so zlorabljali učilnice za zastrupljanje naše mladine, so bili najmočnejša utrdba komunizma v moji domovini.

Par let, preden sem vstopil v škofijsko veliko semenišče v Ljubljani, je imela partija v načrtu infiltracijo semenišča. Po zaslugi čuječnosti predstojnikov so morali trije skrivni komunistični agenti ustanovo zapustiti. Ti bivši semeniščniki so med revolucijo od 1941 do 1945 odvrgli krinke in dokazali, da so dozoreli komunisti.

Komunistom ni nič sveto, niti bogoslovje ali cerkev. Septembra 1965 je jezuitski general v Rimu o. Arrupe povedal koncilskim očetom v Vatikanu, da se je med duhovščino vrinila komunistična peta kolona, ki vztrajno deluje v korist brezboštva ... Uspelo ji je, da je s svojim strupom zahrbtno vplivala na mišljenje vernikov, celo redovnikov in duhovnikov.

V ljubljanski škofiji je bilo med duhovščino le malo sopotnikov. Ko so komunisti razglasili odprto revolucijo proti našemu narodu, se je en sam duhovnik pridružil komunističnim gverilam. To je bil dr. Metod Mikuž, škofijski arhivar. Na nesrečo je ta duhovnik napravil dosti zmede med verniki naše škofije.

Komunisti se hočejo vriniti na vsako važno področje narodnega in cerkvenega življenja. Kot termiti delajo, da se infiltrirajo v vlado, v sindikate, šole, univerze, tisk, mladinska društva in celo med duhovščino. Pomni: Komunisti so vse uničujoči mrčes v človeški družbi, človeški termiti.

Komunistična fronta

Komunisti so veliko »razumnejši do svojega rodu kakor otroci luči« (prim. Lk 16, 8). Poslužujoč se infiltracije, hujskanja in komunističnih front, so zavzeli tretjino sveta. To so dosegli v manj kot 50 letih. Večina »otrok luči« še zmerom dremlje pred komunistično nevarnostjo. V številnih primerih se dajo zavesti, da se bojujejo z antikomunisti namesto s komunisti. Več kot to: pomagajo, čeprav nevede, oznanjati rdečo linijo,

Kako je to mogoče? Nikoli se ne sme pozabiti, da je komunizem »skoz in skoz zel« in da so komunisti »mojstri v prevarah«. Delujejo v zaodrju. S pomočjo sopotnikov in simpatizerjev ustanavljajo komunistične fronte. Fronta je organizacija z na videz dobrimi nameni; na skrivaj ji dajejo smer in jo nadzirajo komunisti, javno pa kaže spošto​vanja vredno obličje.

Fronta je najuspešnejša taktika komunistične partije, da si pridobi podporo nekomunistov, kateri ne uvidijo ali nočejo uvideti, da so za organizacijo komunisti.

Ko se je Nemčija 22. junija 1941 vrgla na svojo zaveznico ZSSR, so slovenski komunisti mrzlično popisovali lepake, stene, ulice, znamenja, šolske table itd. s črkami OF in TITO. Preko noči je bila dežela pokrita z listi, na katerih so stale črke OF in TITO.

Najprej nismo vedeli, kaj naj bi pomenila OF in TITO. Toda komunisti so poskrbeli, da ljudje niso predolgo ugibali. »Ali ne veš, kaj sta OF in TITO?« je skriven komunist vprašal poštenega Slovenca. »Ne,« se je glasil odgovor, »nikdar o tem nisem nič slišal.« »OF pomeni Osvobodilno fronto. Ali ne vidiš, kako gre Italijanom in Nemcem za to, da hitro odstranijo te napise ...? Strah jih je pred OF in TITOM. In jih je lahko strah. OF je zdaj naša ljudska vojska, ki se bori proti okupatorju. TITO je ime našega vrhovnega poveljnika. OF s TITOM je ljudska oblast in najvišje sodišče. Vsakdo se mora pridružiti OF. Kdor se noče, je izdajalec. Kazen za izda​jalca je smrt ...« »Kdo je razen tega neznanega Tita v OF?« »Vse vodilne osebnosti: univerzitetni profesorji, slavni pisatelji, glavni politiki, industrijci. Vsi pošteni, svobodoljubni Slovenci podpirajo OF ...«
Žal se je nekaj osebnosti javnega življenja, ki sami niso bili komunisti, pridružilo OF in so jo zagovarjali. Najbrž niso vedeli, da to skupino vodi komunistična partija. Niso opazili, da so s tem, ko so dali na razpolago svoja imena, ugled in vpliv, dali tej komunistični fronti veljavo, katere sama po sebi ne bi nikoli dosegla. Resnično – če bi bilo javnosti znano, da OF vodijo komunisti in da je Tito partiji popolnoma predan, bi se ta fronta v hipu porušila.

Zakrivajoč svoja prava obličja in odevajoč jih v visoko doneči naslov Osvobodilne fronte, so slovenski komunisti uspeli premotiti na tisoče svobodoljubnih ljudi. S pretvezo narodne osvoboditve od nacistov so komunisti nabrali velike vsote denarja od dobro mislečih, od oseb na visokih mestih, od odličnikov. Kdo pa ni želel spet videti našega naroda svobodnega?

Tragično dejstvo, ki ga je povzročila OF, je bilo tole: S svojo lažjo in varljivo propagando o narodni osvoboditvi izpod nacističnega gospostva – in to v času, ko sta Nemčija in Italija bili na vrhuncu vojaške sile – je OF pod komunističnim vodstvom zasekala globoko razpoko med teroristično komunistično manjšino in neoboroženo večino slovenskega naroda.

Kakor hitro smo odkrili pravo in resnično naravo OF in njenega vodja Tita ter se poskušali rešiti iz te komunistične pasti, so komunisti poskakali iz trojanskega konja, kar je bila OF od vsega začetka, in pahnili naš narod v položaj, kakršnega Slovenci v svoji 1400 let dolgi zgodovini niso nikdar poznali. Komunisti so s pomočjo OF – Osvobodilne fronte – spremenili mojo ljubljeno domovino z njenim katoliškim ljudstvom v komunistični pekel ognja in meča.

Vodja te OF je bil »maršal« Tito. Beseda Tito je sestavljena iz štirih začetnic. Vsaka črka predstavlja svojo besedo: T-ajna, I-nternacionalna, T-eroristična, O-rganizacija. »Tajna Internacionalna Teroristična Organizacija«, kar v angleščini pomeni: »Secret International Terroristic Organization«.

Kakšen človek je Tito? Odpadli katoličan Jožef Broz, ki je prebil več let po raznih ječah zaradi tatvin in komunistične dejavnosti.

O dà, kmalu smo prišli do resnice o tem, kaj je OF in kdo je njen »bajni« vodja Tito. Na žalost je bilo prepozno – krvava komunistična revolucija se je že sprožila.

Komunistična revolucija

Komunisti nimajo moralnih pomislekov. »Z njihovega stališča so vsaka pretveza, laž in zločin ne le opravičljivi, temveč naravnost krepostni, če pomagajo napredovanju sve​tovnega komunizma. Stalinovo iztrebljenje sedmih milijonov kulakov v desetletju 1930 do 1939 je bil človečanski in dobrotljiv korak nasproti komunistični povezavi« (Walter H. Judd).

Lenin: »Koeksistenco z drugimi državami moramo izvajati, dokler nismo dovolj močni, da izpeljemo svetovno revolucijo. Mi nismo pacifisti. Spopad je neizbežen. Velika politična vprašanja se dajo rešiti samo s silo.«
Naslednji navedek iz Leninovih Zbranih del opisuje strategijo, ki so se je komunisti posluževali v moji rodni deželi in ki jo, po vsem sodeč, uporabljajo v severnoameriškem položaju: »Izkoriščajte sovražnikovo nerodnost in ga napadite, kadar to najmanj pričakuje. Pripravljenost na akcijo mora biti stalna. /Beseda 'akcija' pomeni nasilje, prevzem oblasti s krvavo revolucijo, op. p./ Tako imamo danes nalogo, da organiziramo in podpiramo študentovske demonstracije. Jutri bomo podpirali ali vodili gibanje brezposelnih /Vpitje ropajočih razgrajačev v Wattsu: »Požigaj, fantič, požigaj!« me spominja na popevko, ki so jo slovenski komunisti pre​pevali na začetku revolucije: »Tovariši, naš bog je rop, požig, umor«, op. p./ Da izrabimo našo javno užaljenost, je treba organizirati kak bojkot, demonstracijo, stavko. Samo v taki akciji izurjeni komunisti bodo v strateško določenem trenutku lahko ljudi sklicali v odločilni boj.«
Ta »strateško določeni trenutek«, ko so slovenski komunisti »sklicali ljudi v odločilni boj«, je bil meseca maja 1942. Rdeči voditelji so sklenili pahniti ves naš narod v spopad, revolucijo in krvavo državljansko vojsko.

Rdeča revolucija, s katero skušajo komunisti priti na oblast, je najbolj strahotna stvar izven pekla. Menim, da je sv. Janez videl z duhovnimi očmi bodočo rdečo revolucijo, ko je zapisal v knjigi Razodetja: »In videl sem: glej, bledorumen konj in na njem jezdec. Ime mu je bilo smrt, in podzemlje ga je spremljalo. In dana jim je bila oblast nad četrtino zemlje, da jo pokončajo z mečem in z lakoto in s smrtjo« (Raz 6, 8). Bil sem vržen v sredo revolucije, videl sem satanske strahote, mučenje in smrt, zato morem reči: Okušal sem komunistični pekel!

Proti koncu leta 1941 in v prvih mesecih 1942, ko so osne vojaške sile dosegle svoje zgodovinske zmage, so naši komunisti začeli organizirati majhne gverilske oddelke. Spretno so izbrali dobre, strateške položaje. Naše planine so polne jam in skritih dolin. Tam so se ugnezdile komunistične teroristične drhali, tam se je nastanilo njihovo vodstvo.

Mesta in trgi, v katerih so Italijani in Nemci imeli vojaške postojanke, so okupatorji zavarovali z bodečo žico; po vaseh in raztresenih naseljih, torej po deželi, so podnevi patruljirali okupatorski vojaki. Z mrakom pa so podobno kot lisice iz brlogov prišle iz gozdov oborožene komunistične tolpe in vznemirjale miroljubno ljudstvo.

Kadar so komunistične gverilske čete potrebovale živež, denar, moštvo, so ponoči poslale v vas maloštevilno patruljo. Krepak udarec po vratih je zbudil družino: »OF je tu. Prišli smo, da rekviriramo živino, prašiče, hrano za naše borce.« Če se je ubogi vaščan drznil upreti njihovim terjatvam, so ga zgrabili, mu zažgali hišo in ga odgnali. »Ljudsko sodišče« ga je obsodilo kot izdajalca na smrt.

Ti nočni obiski komunistov so bili skrajno nevarni za nezavarovano prebivalstvo ne le zato, ker so morali svojo revščino deliti s komunističnimi razbojniki, skritimi po gozdovih, temveč tudi zato, ker so jih čakale okupatorjeve represalije. Če so okupatorji zvedeli, da so ponoči bili v vasi komunistični gverilci, so v naselje prišli z ognjem in žveplom. Vas so požgali, ljudi pa kot »pomočnike in simpatizerje komunistov« prepeljali v koncentracijska taborišča, ali pa jih – kar se je često zgodilo – enostavno postrelili.

V primeru, da so vaščani, čeprav proti volji, dali komunističnim razbojnikom pomoč, so jih torej okupatorji kaznovali z izgonom ali smrtjo. Če pa so odklonili komunistične zahteve, so jih komunisti obtožili, da so kolaboracionisti in fašisti, ter jih kot izdajalce likvidirali /ubili/.

Smrt fašizmu – svoboda narodu

Z izgovorom, da gre za narodni odpor proti fašističnim okupatorjem, je slovenskim komunistom uspelo vreči naše ljudstvo v kaos in nenehen teror. Kadar so se rdeči roparji prikazali v vasi, da plenijo in kradejo, da prisilijo moške v OF, da zapalijo domove tistih, ki so javno kaj rekli proti komunistični partiji, da pobijajo naše krščanske očete, matere in otroke, so vzdigovali desno roko s stisnjeno pestjo in glasno vpili: Smrt fašizmu – svoboda narodu!«
Nekaj zelo zaželenega za naš stiskani narod, noseč težki križ fašistične okupacije! Svoboda je bila cilj vsakega poštenega Slovenca. Čim prej bo fašizem poražen, toliko bolje za nas, ki so z nami ravnali kot z živino. Naš slovenski jezik so zasramovali in ga obsodili na iztrebljenje. V svoji vnemi, da iz nas napravijo Nemce, so nacisti šli tako daleč, da so javno požigali slovenske knjige. V mestu Celju so iz šol in javnih knjižnic zbrali vse knjige. Nagrmadili so jih na glavnem trgu in napravili kres. Spomenike našim velikim možem so podrli in nadomestili z Mussolinijevimi in Hitlerjevimi podobami. Naš kmet je moral nemočno gledati, kako so njegovi pridelki in živina izginjali v nenasitljivo žrelo okupatorjeve grabežljivosti. Moral je molčati, ko so podirali njegov gozd in odpeljali les v tujo deželo.

Okupatorji nas niso samo poskušali oropati materinega jezika in ga nadomestiti z govorico, ki je tako tuja našim slovenskim ušesom, temveč so postavili vse ljudstvo v ogromno koncentracijsko taborišče in razdelili našo deželo v desetkilometrske cone. Brez dovolilnice nismo smeli zapustiti cone. Če je kdo moral k zdravniku v drugo cono ali oditi po opravkih izven svoje cone, je moral imeti posebno legitimacijo, podobno potnemu listu. Za srečnega si se lahko štel, ako so ti okupatorske oblasti izdale dovolilnico za dva ali tri dni od datuma pečata ... še hranim tako legitimacijo s številko 187339. Ta »carta d'identità« nosi datum 15. julija 1943. Mračen spomin na dneve našega suženjstva!

»Smrt fašizmu – svoboda narodu!« je bilo prav to, kar smo si tako neznansko želeli. Za nas je beseda fašist seveda pomenila člana italijanske fašistične organizacije ali nemške nacistične stranke. Ne tako za komuniste. Zanje je bil fašist veren slovenski katoličan, zvest Cerkvi in svetemu očetu v Rimu.

Eden njihovih voditeljev Miha Marinko, zagrizen komunist, je dejal, da so sklenili »uničiti Cerkev za zmerom in pregnati Boga, Kristusa in Marijo iz glav slovenskega ljudstva na deželi«. Da to dosežejo, so morali odstraniti vpliv pastirja Kristusove črede – škofa. Niti sam hudič, tako sem prepričan, ne bi mogel bolje opraviti svojega dela z označitvijo našega ljubljenega ljubljanskega škofa Gregorija Rožmana kot sovražnika slovenskih katoličanov. Razpošiljali so pamflete, v katerih so nesramno poniževali njegovo osebo in visoko službo. Nizkotni sramotilni listi komunističnih obve​ščevalcev so vernikom pravili, da je škof fašist in prijatelj gestapa.

Zakaj so si komunisti izbrali škofa za prvo tarčo? Dobro so razumeli Kristusove besede: »Udaril bom pastirja in ovce se bodo razkropile« (Mr 14, 27). škof Rožman je bil naš duhovni voditelj. Bil je edina svetla iskra v temi naše narodne žaloigre. Bil je prvi škof v Jugoslaviji, ki je v apostolski gorečnosti in skrbi za zveličanje svoje črede neustrašeno zoprval komunizmu, zakrivajočemu svoj rdeči obraz pod masko OF. Škof Rožman je bistrovidno razkril Osvobodilno fronto kot komunističnega trojanskega konja, takoj ko so jo postavili med ljudi.

Naši duhovniki so se z izjemo nekaj sopotnikov izkazali poslušne in zveste svojemu škofu. Vestno so sledili njegovim očetovskim navodilom. Zato so komunisti tudi nje označili kot fašiste. Večina našega katoliškega ljudstva se je po zaslugi katoliškega tiska in tesne povezave z duhovščino odvrnila od goljufive komunistične propagande. Komunizem nam ni bil zgolj politična stranka, bil je zlo, torej zadeva vesti.

In ker smo se odločili slediti temu, kar veleva vest: ljubiti Kristusa, njegovo Cerkev in svojo domovino, so nas orisali za sovražnike ljudstva, so nam pritisnili pečat fašistov in izdajalcev. Bili smo torej prišteti tistim, ki jih je treba mučiti in pobiti.

Komunistični pozdrav: »Smrt fašizmu – svoboda narodu« je ljudstvo pravilno razumelo kot javno smrtno obsodbo vseh, ki imajo pogum upreti se komunizmu in njega krutostim ter se bojevati proti njemu. »Smrt fašizmu – svoboda narodu!« pomeni v resnici: »Smrt ljudstvu – svoboda komunizmu!«
Smrtni ples

V Rimu najdeš v kamen vdolben latinski napis, ki sporoča: »Tu je bil zaprt Peter kot sovražnik države.« V resnici pa so prvaka apostolov vrgli v ječo, ker je oznanjal evangelij. Peter je umrl kot mučenec, ker naj bi bil sovražnik rimske države; tega so ga obdolževali preganjalci. Toda v resnici so Petra pribili na križ zato, ker je srčno pričeval o Kristusovem božanstvu.

Poznal sem ljudi – duhovnike, pa tudi laike –, ki so jih zapirali, poniževali, mučili. Postavljali so jih pred puške, ker naj bi bili fašisti in zato sovražniki komunizma. Toda zopet v resnici zato, ker so hodili za Kristusom in živeli v skladu z naukom, ki ga je pridigal Peter.

Ker gledajo komunisti v Kristusu sovražnika, ki ga je treba uničiti, zato morajo biti neusmiljeno iztrebljeni tudi tisti, ki verujejo vanj in se drže njegovih zapovedi. Naš slovenski narod je bil zvest sveti Materi Cerkvi, odkar so našim očetom misijonarji, med njimi v devetem stoletju slovanska apostola sv. Ciril in Metod, prinesli milost svete vere. Naši komunisti so to dobro vedeli in so silovito udarili po tem. Uprizorili so mrtvaški ples – najstrahovitejši mrtvaški ples –, ki je pahnil v grobove katoliške voditelje, krščanske očete in matere, dekleta, fante in celo otroke, duhovnike in bogoslovce. Usmrtili so jih »v boju proti ljudstvu«, kot toži ruski pesnik Jevtušenko v svoji znameniti pesmi: »Pismo Jeseninu ... In milijon v vojski proti ljudstvu« je umrl v Stalinovih čistkah. »Maršal« Tito ima na vesti približno dva milijona pomorjenih »sovražnikov komunistične države«. Med pet let trajajočo komunistično revolucijo v Jugoslaviji je Tito pobil toliko kristjanov kot vsi rimski preganjalci skupaj v 200 letih.

Leta 1942 je komunistična partija izdala strog ukaz vsem terorističnim edinicam, naj uporabljajo katera koli sredstva mučenja proti vsakomur, ki se drzne govoriti, obsojati ali delati proti OF in njenemu vodji Titu. »Fašistični izdajalci morajo biti zaklani kot prasci. Vse ljudi, ki so nam sovražni, je treba popolnoma iztrebiti. Skrbeti morate, da bo prebivalstvo živelo v neprestanem strahu in trepetu. Likvidirajte družine, v katerih najdete magari samo enega člana, ki ni z nami. Vsi morajo biti umorjeni, niti eden ne sme ostati živ ...« itd. Komunistični teroristi so pograbili z eno roko srp, pobrali z drugo kladivo in pričeli uvrščati nedolžne žrtve za mrtvaški ples.

Na čelu njihove smrtne liste so bile dobre katoliške družine. Niso jih poklali samo nekaj malega – na stotine in stotine jih je postalo krvavi plen komunističnih morilcev.

Ena prvih družin, ki so jih pobili, je bila Mavsarjeva /iz Šentruperta/. Pomorili so jo 26. decembra 1942. Oče Mavsar je bil župan v Št. Rupertu. Užival je splošno spoštovanje. Družno s svojo pobožno ženo je vzgajal svojih devet otrok v dobre državljane in praktične katoličane. Najstarejši sin Jožef je bil eno leto pred mano v ljubljanskem velikem semenišču. Umorili so jih v dvorcu Dob, kamor so se zatekli pred njimi. Enajstletni sin Vinko je skočil iz ognjenega pekla v prostost. Ostali so pomrli sežgani. Semeniščnik Jožef ni niti slutil, kaj se je njegovim zgodilo. Novico o smrti družine v ognju je sporočil bratec Vinko.

Deček se je odločil, da se vrne in nastani pri sorod​nikih. Blizu doma ga je zajela komunistična patrulja in ga ustrelila. Kri nedolžnega Kristusovega mučenca je privrela iz mladega Vinkovega telesa.

Tako je Jožef ostal sam. Gotovo so njegov oče in mati njegove sestre in bratje vsi srečni gledali iz višav na novo posvečenega duhovnika, ko je Jožef Mavsar med svojo novo mašo povzdignil kelih Kristusove krvi.

A krvavo prizorišče komunističnega mrtvaškega plesa ni bila samo dežela. Tudi ljubljanske ulice je pordečila kri Kristusovih mučencev. Nikdar ne bom pozabil tistega jutra na torek, 26. maja 1942. Okrog četrt na devet nas je skupina semeniščnikov šla od semenišča proti bogoslovni fakulteti v Ljubljani. Mahoma smo začutili, kako ljudje kričijo na cesti: »Pravkar so komunisti umorili profesorja Ehrlicha ... !« Resnično, en blok stran od fakultetnega poslopja sta na pločniku ležali trupli profesorja dr. Lamberta Ehrlicha in mladega akademika. Profesor dr. Ehrlich je bil duhovni vodja slovenske katoliške študentovske zveze Straža. Č. g. Ehrlich in njegov ministrant V. Rojic sta se vračala iz kapele, kjer je ta svetniški duhovnik vsako jutro maševal za akademike. Njegove oči so bile široko odprte, desna roka je bila po​ložena tako, kot da daje odvezo, in iz trupla je tekla mučeniška kri. Dva mučenika: duhovnik in ministrant, žrtvi brez​božnega komunističnega morilca.

Dr. Ehrlich je bil profesor dogmatične teologije. Tisti torek je imel v načrtu predavanje o krščanskem mučeništvu. Ni mu bilo treba prikazovati primerov o ljubezni mučenikov do Boga iz preteklosti. Njegovo tiho obličje, prekrito z njegovo toplo krvjo, je bilo za nas semeniščnike ne​skončno bolj prepričevalno kot vsi drugi zgodovinski dokazi o tem predmetu. Tu, pred našimi lastnimi očrni je ležal ob cesti mesta Ljubljane Kristusov mučenec, pravi svetnik, ki ga niso umorili iz nobenega drugega razloga, kot zaradi njegove ljubezni do Boga in bližnjega. Za komuniste so take vrste ljudje sovražniki komunizma in zato določeni, da jih uvrstijo v mrtvaški ples.

Sadizem v komunizmu

V 17. poglavju Razodetja govori sv. Janez o ženi, oblečeni v škrlat: »In videl sem žensko, pijano od krvi svetih in od krvi pričevalcev Jezusovih« (Raz 17, 6).

To videnje lahko dobesedno prenesemo na komunistični sadizem. Rdeči sadisti žejajo po človeški krvi tako, kakor pijanec po žganju. Kakor občuti človek pri pitju alkoholnih pijač posebno slast, tako ima sadist poseben užitek v krutosti. Ta pokvarjenost je vzrok najbolj zverinskih primerov mučenja, grozodejstev in umorov, ki jih komunisti izvrše v vsaki rdeči revoluciji.

Vasica Suhor je bila priča takega sadizma novembra 1942. Komunisti so organizirali množičen pokol. Pobili so petnajst žrtev, med njimi njihovega pastirja č. g. Norberta Klementa O. T. Rdeči jastrebi so njegove noge povezali z vrvjo in ga obesili z glavo navzdol. Proti koncu preračunanega trpinčenja se je približal mlad fant, izvlekel žepni nož in prirezal p. Klementu vratno odvodnico. Medtem ko je iz duhovnikove žile brizgala kri, je rdeči sadist podstavil kozarec, ga napolnil s krvjo in jo popil, rekoč: »Duhovnikova kri me bo napravila neranljivega ... in me obvarovala krogel.«
»Videl sem žensko, pijano od krvi svetih in od krvi pričevalcev Jezusovih ...«
Komunisti so mojstri v sadizmu. Nekatere člane v tem prav vzgajajo. Če naj koga povišajo in vključijo v »posebni oddelek«, mora kandidat dokazati, da dobro zna to protinaravno tehniko ...

Nikdar mi ne bodo šla iz spomina imena komunističnih sadistov kot Arti /Jože Kamnikar - Arti, doma z Lavrice/, Abi /Zdravko Prebil - Abi iz Podsmreke pri Dobrovi/, Ronko /Lado Mavsar - Ronko/, Pirkovič, Marija Fajdiga, Johana Mulc in mnogo drugih.

Devetnajstletna Johana Mulc je izšla iz zelo dobre katoliške družine. Komunisti so jo pregovarjali, naj se pridruži partiji. Sprejela je in šla po tej poti. Želela je, naj jo sprejmejo v »posebni oddelek«. Kot pogoj so ji naložili, da ubije svojega očeta, ki je bil komunizmu zelo nasproten. Leta 1943 je Johana Mulc opravila svojo krvavo nalogo. Prišla je iz gozdov domov, pomerila puško na očeta, sprožila in ga ubila vpričo ostalih članov družine.

Ali ni Kristus naprej napovedal, da bodo človeku sovražniki njegovi domači (Mt 10, 36)?

Alojzij Grozde, osmošolec, se je iz Ljubljane napotil domov, da bi Silvestrov večer prebil z družino. Tik preden je dospel v domači kraj, ga je na Mirni prijela /ugrabila/ komunistična patrulja. Preiskali so ga, če nima pri sebi protikomunističnih spisov. Našli so v žepu mašno knjižico in rožni venec. To je bil »corpus delicti«, vreden smrtne obsodbe. Dijaka so zvlekli v društveni dom in tam priredili burko »ljudskega sodišča«. Komunisti in njihovi sopotniki z Mirne in okoliških vasi so napolnili dvorano. Mladega fanta so postavili na oder. Skupina izurjenih komunističnih sadistov ga je začela obdelovati. Najprej so mu iztaknili oči, porezali ušesa, izpulili jezik. Njegovo mlado telo je postajalo ena sama rana, razsekana na kose. /Verjetno mu v društvenem domu niso počeli omenjenih grozodejstev. Čez nekaj tednov so ob potoku našli njegovo truplo, ki so ga po vsej verjetnosti obžrle lisice, op. I. Ž./. Ta satanska igra je trajala dve uri na novega leta dan leta 1943.

Ivanka Novak je bila mlada katoliška žena, učiteljica v Sodražici. Vsem ljudem sodraške doline je dajala prelep zgled vere in nravnosti. Učenci so jo ljubili in občudovali. Tri dni potem, ko so mučili in umorili mojega brata Franca, so komunisti prijeli /ugrabili/ gospo Ivanko Novak in jo 3. junija 1942 ubili. Pričakovala je prvega otroka proti koncu tistega meseca. Prosila je komuniste, naj počakajo z usmrtitvijo, dokler ne pride dete na svet.

Če bi bili komunisti rimski mučitelji, bi mogoče usmrti​tev preložili, kakor so to napravili s sv. Felicito. Ta krščanska mučenka iz prvih časov je bila noseča, ko so jo zgrabili kot kristjanko. Ko pa so rablji videli, da je blizu poroda, so njeno mučeništvo preložili, dokler se ni dete porodilo.

Ker komunistični sadisti prekašajo vse druge, je Ivanka morala umreti in z njo še nerojeno dete. Njen lastni učenec jo je z nekaterimi drugimi komunističnimi fanti najprej pretepel in mučil v njenem stanovanju. Potem so jo prisilili, da je šla z njimi v gozd poldrugi kilometer od hiše. Tam si je morala sama skopati grob. Ko si je »pripravila posteljo«, so jo mladiči bili s kolom, dokler se ni mrtva zgrudila v grob – plemenita, verna krščanska mati in njen nerojeni otrok.

Mučeništvo moje družine

Novodobni mučenec kardinal dr. Alojzij Stepinac, zagrebški nadškof, je izjavil: »Verjemite mi, jaz poznam komunizem. Je satanski totalitarizem terorja!« Isto smem reči jaz, potem ko sem bil priča mučeništva in pokončanja svoje družine.

Bili smo nasprotni komunizmu in njegovi OF od vsega začetka. V komunizmu smo videli samo zlo. Kot katoličani nismo smeli sodelovati s to rdečo kugo. Moj brat France je bil med katoliškimi laičnimi voditelji v naši fari. Komunisti so to vedeli in so ga zato skušali pregovoriti, naj stopi v partijo. Tam so mu obljubljali razna visoka mesta. Ko pa so spoznali, da po mirni poti ne bodo nič dosegli, so mu začeli groziti.

Aprila 1942 so poslali svojega sla Abija /Zdravko Prebil - Abi iz Podsmreke pri Dobrovi/ k Francetu na obisk. Abi mu je zagrozil s smrtjo, če bi Franc odbil vabilo, da se pridruži OF. Moj brat je jezno zavpil na Abija: »Ti se mi drzneš govoriti, da se borite za osvoboditev domovine? Vi komunisti ... če vam naš narod kaj pomeni, zakaj potem pobijate nedolžne ljudi in ropate našo lastnino?« France se je dobro zavedal, kaj je rekel, in je vedel, česa more pričakovati od tega človeka. Tudi Abi je vedel, kaj se nam bo zgodilo. Naše trdno stališče nasproti komunizmu so imeli »za zločin proti ljudstvu«. Zaradi našega drugačnega mnenja in žive katoliške vere nas je komunistična partija obsodila na smrt.

V petek, 29. maja 1942, je komunistična patrulja obkolila našo hišo v Zapotoku. Četi je poveljeval Arti. Vprašal je po Francu. Ko je brat prišel, ga je začel Arti pred ubogimi starši, sestrami in bratom pretepati s palico. Zaradi silnih udarcev se je palica prelomila in Arti je svojo »osvobodilno« akcijo nadaljeval z brcami. Okrog krvavega prizora se je zbralo nekaj sosedov. Arti se je obrnil k njim in dejal: »Sram vas bodi, da ste toliko časa imeli med sabo ta gnoj. Ali ga niste doslej mogli pokončati sami? Toda eden naših terencev v tem kraju je tega psa in njegovo protikomunistično delovanje opazoval in nam vse poročal. Zdaj bo prejel svoje že davno zasluženo plačilo.«
Moji ubogi starši so rotili Artija /Jože Kamnikar - Arti, doma z Lavrice/, naj Franca izpusti, saj ni nikomur nič žalega storil. Artijev odgovor je bil: »Vklenite tega hudiča in ga odvedite!« Komunistična patrulja ga je pritirala v Sodražico in ga zaprla. »Ljudsko sodišče« ni bilo gotovo, kaj naj napravi s Francem. Ali ga naj obsodijo na smrt? To bi bila prva komunistična eksekucija v sodraški dolini. Kaj si bodo ljudje mislili o tem hudodelstvu? Poslali so Ludvika Lušina, komunista, ki je Franca dobro poznal, naj ga poslednjič poskuša pregovoriti. Lušin je pozneje pripovedoval: »Opomnil sem Franca, naj bo pameten. Svetoval sem mu, naj izjavi, da ne nasprotuje komunizmu in da je voljan sodelovati z OF. Toda Franc Kozina je neomajno zatrjeval, da tega ne bo storil.«
Ker Franc ni sprejel komunistične ponudbe, so ga dali v roke mučiteljem. Neusmiljeno so ga pretepali in trpinčili. Nato so ga položili na voz in ga odpeljali v Boncar, kraj usmrtitve. Bali so se ljudi, zato so se odločili, da opravijo ta krvavi posel ponoči, 30. maja 1942. Prisilili so Franca, da je stopil na rob groba. Neka komunistična priča je izpovedala, da je v tistem hipu prizor obsvetlil mesec. Franc je stal mirno in zrl na kraj svojega »počitka«. Iz žepa je potegnil molitvenik in začel moliti. Tedaj je strel iz puške pretrgal nočno tišino. Krvnik Jožef Kovačič iz Žigmaric je iz neposredne bližine poslal kroglo v Francetovo glavo. Moj 33-letni brat se je zgrudil v grob. Molitvenik mu je padel iz rok. Navzoči so ga položili na njegov hrbet, preden so truplo pokrili s prstjo.

Imeli smo srečo, da smo našli 19. avgusta 1942 v gozdu Francetov grob. Takoj sem spoznal njegovo truplo. Lobanja je bila razbita. Molitvenik je še ležal na hrbtu. Privzdignil sem suknjič in srajco z ledij in pokazala so se znamenja strašnega mučenja. Hrbtna stran je bila posuta s črnimi marogami, ki jih je povzročilo bičanje in pretepanje. Truplo smo položili v rakev in ga prepeljali na pokopališče sv. Marka. Med pogrebnim sprevodom – kakih 16 km je od mesta usmrtitve do pokopališča – so dobri ljudje sodraške doline posipali voz s cvetjem. Mrtvi Franc je prejemal priznanje ljudi za svoje plemenito delovanje in še bolj za mučeniško smrt. Komunisti so menili, da so se znebili nevarnega nasprotnika. Niso pa pomislili, da jim bo njegova kri ustvarila sto novih sovražnikov. Hoteli so iztrebiti njegovo katoliško vero, niso pa vedeli, da bo Francetov duh živel naprej. Prepričani so bili, da so zmagali, ko je umrl. Veličastni pogreb mučencev je dokazal njihov moralni poraz. Komunisti so videli, da so ljudje, za katere so sodili, da so na njihovi strani, zdaj brez besed govorili proti njim. Toda če ne morejo obvladovati ljudskega mnenja, bo njihova nadaljnja pot ogrožena in bodo igro izgubili. Kaj jim je storiti?

Očetovo pismo Mežnarjevi družini po Francetovi smrti

Verni oče je Mežnarjevi družini na Goro pri Sodražici po Francetovi smrti poslal tole pismo, polno vere in vdanosti:

Zapotok, 23. VI. 1942 Predragi! Hvala za sočutno naklonjenost! Mi živimo vedno v smrtni nevarnosti pred dogodki, ki se odigravajo večkrat dnevno, toda vkljub vsem tem neprijetnostim še nismo obupali; kajti imamo živo vero v Boga; zato se pa popolnoma prepuščamo njegovi volji, kajti kdor je v Boga zaupal, še nikoli ni bil osramočen!

Zvečer se lepo spravimo v ono klet, ki je pod zemljo, lepo zaupno opravimo večerno molitev in se podamo k počitku, zunaj naj pa krogle in granate švigajo, kakor hočejo. Če je Bog z nami, kdo je proti nam? In ko se zdani, se zopet priporočimo božjemu varstvu ter nato po možnosti /gremo/ na delo. Seveda je treba zaradi neljubih letal stopiti v kak varen kotiček, a ko mine (nevarnost), pa zopet na delo. To so sicer vice, toda: Gospod, tukaj tepi, tukaj žgi, a prizanesi nam pa v večnosti! Toliko o tem.

Kar se pa tiče od rajnega nepozabnega Franceta pa sporočim sledeče: oblečen je bil v delavniški dobri žametovi obleki, to je hlače in nov rekelc /suknjič/ rjave barve, obut v novih gojzarjih ter v spodnji obleki, tudi dobri, a brez pokrivala; takega so odpeljali.

Vse drugo pa menda veste več kot mi ... Priporočamo se vam, ljuba Mežnarjeva družina, v molitev, posebno rajnega F. ... Hvaležne pozdrave Vam pošilja žalostna družina Kozinčeva Ker sem prenervozen, ne morem več in bolje pisati.

Noč groze

Naša družina je opravljala vsakodnevno delo na tisti usodni večer 26. avgusta 1942. Bilo je ravno teden po pokopu mojega brata. Kot vsakega večera smo molili družinski rožni venec. Kdo bi si mogel misliti, da bo tista večerna molitev za nas kot družino poslednja?

Staršem, bratu Janezu in trem sestricam, sem voščil lahko noč in odšel po stopnicah v svojo sobo. Nisem spal niti eno uro, ko me je prebudil lajež psa čuvaja. Skozi okno sem zagledal, kako se hiši približuje skupina oboroženih komunistov. Takoj sem vedel, kaj ta nočni obisk pomeni. Nocoj se nam bo zgodilo nekaj strašnega.

Stekel sem v sosednjo sobo, od koder so vrata peljala v podstrešje. Pograbil sem lestev, odprl duri, splezal na podstrešje, potegnil lestev za seboj in zaprl duri. Medtem so komunistični razbojniki razbili šipo na vežnem oknu in vdrli skozenj. Istočasno sta tja vstopila iz spalnice mati in oče. Prestrašena sta začela klicati na pomoč, toda komunisti so ju prisilili k molku. Eden od njih je mater udaril s puškinim kopitom po glavi, da se je opotekla. Porinil je njo in očeta v izbo, kjer so že bili moj hromi brat Janez in tri sestre pod nadzorstvom komunističnega stražarja Vinka Lušina iz Kota.

Oče je glasno zmolil kesanje. Ko pa so hoteli začeti z rožnim vincem, jim je stražar to prepovedal. Preplašena in hudo poškodovana od udarcev je mati prosila za kozarec vode. Divjak jo je prezirljivo zavrnil z nesramno žalitvijo in ni dovolil, da kaj popije. Neprestano so jo vpraševali, kje sem jaz. Vedeli so, da sem bil doma; o tem sta pričali moja postelja in obleka. Iz hiše me niso videli pobegniti. Nekje v hiši moram biti ..., a kje?

Medtem je tolpa ropala našo lastnino. Res so nas »osvobodili« vsega, prav vsega. Ko so končali z ropanjem, sem čul, kako je nekdo vprašal: »Ronko, kaj naj napravimo zdaj?« Poveljnik Ronko /Lado Mavsar - Ronko/ je odvrnil: »Samo še tisto, potem ...« Ni končal. Tedaj je eden od komunistov šel v izbo in začel psovati moje starše in hromega Janeza tako, kakor bi to znal samo hudič.

Ko je rdeča zver končala s psovanjem, je ukazala ostalim ločiti očeta od družine. Mati, sestre in Janez so jih rotili, naj ga pustijo. Toda kamen bi pokazal več usmiljenja kot komunist. S silo so očeta spravili iz izbe. Še en pogled na ljubljeno ženo, poslednji pogled na otroke, ki jih je imel tako rad, in odšel je za zmerom.

Na smrtni poti v klet je glasno molil. Sestre so ga slišale govoriti: »Jezus, tebi sem živel, Jezus zate umrjem. Jezus, tvoj sem živ in mrtev ...«
Morda ni prišel do konca svoje molitve, ko ga je v kleti eden od komunistov s puškinim kopitom udaril po glavi. Moj 63 let stari oče, vzoren katoliški vernik, se je mrtev zrušil na cementna tla.

Smrt Janeza, mojega hromega brata

Ivan je bil drugorojenec v naši družini z 11 otroki. Kot majhen otrok se je močno prehladil. Po dolgi in dragi bolezni je ostal hrom za celo življenje. Navzlic temu ali prav zaradi tega je bil izredno nadarjen.

V tisti noči groze je Ivan mislil ... Očeta so odvedli ..., zdaj je gotovo že mrtev. Kdo bo naslednja žrtev? Ali bodo tudi njega umorili? Kako bodo komunisti mogli to hudodelstvo razložiti ljudem? Kakšno škodo naj bi vendar hrom invalid lahko povzročil komunistom?

Kmalu je Janez spoznal komunistično logiko. Ista dva rablja, ki sta odpeljala očeta, sta se vrnila v izbo. Zgrabila sta posteljo s hromim Janezom in jo odnesla v klet. Zgoraj v svojem skrivališču sem zaslišal iz kleti ropotanje s pločevino. Nisem mogel razumeti, kaj naj bi to pomenilo. Ni mi prišlo na um, da so komunistični morilci s tem ropotom prekrili strel iz revolverja v Ivanovo čelo.

Potem ko so se prepričali, da Ivan in oče nista več med živimi, so komunisti spet pridivjali z izbo. Njihovo krvavo delo še ni bilo končano. Na njihovem seznamu žrtev je bila še ena oseba. Kdo? Moja mati.

Dnevi solza in žalovanja

Kazalca velike stenske ure v izbi sta se polagoma približevala polnoči. Prostor je bil poln mrtvaške tišine. Celo obraz komunističnega stražarja je bil videti pretresen. Nihče ni spregovoril besede. Moja mati in objemajočo jo tri sestrice so čakale na konec krvave drame. Preden je ura odbila, sta se komunistična morilca vrnila iz kleti. S silo sta morala ločiti moje sestre od matere.

Na pragu je moja mati stisnila rožni venec v roke eni od sestre. S tem je gotovo hotela reči: »Vzemi od mene te jagode. Rožni venec vam bo pomagal, kot je pomagal meni na poti na Kalvarijo ... Božja Mati Marija naj vas čuva, kot sem vas jaz, dokler sem bila z vami ...«
In mati, najdražje, kar more otrok imeti na tem svetu, je šla junaško v mučeniško smrt. Medtem ko so mater vodili v klet, so sestre vzeli iz hiše in jih zaklenili v kaščo. Skrivnost ostane, zakaj so jim prizanesli. Pozneje sem zvedel, da je bil prvotni načrt tisto noč likvidirati /umoriti/ celo družino.

Kmalu po ropotu s pločevino sem zaslišal materin presunljiv jok. Potem se je vse pogreznilo v smrtno tišino; prekinili so jo samo trije silni udarci – zdelo se je, da nekdo tolče z gorjačo po vratih. Imel sem vtis, da so komunistični razbojniki zapustili hišo in vzeli s seboj ostanek moje družine.

Dolge ure strahotne noči so slednjič minile. Skozi okence na podstrešju sem zagledal soseda, kako hodi okrog hiše. Ker ni bilo videti nobenega komunističnega stražarja, sem se odločil, da zapustim kraj svoje smrtne stiske.

V vratih kašče ob hiši sem opazil ključ. Naglo sem ga obrnil, odprl vrata in po noči groze mi je zasijal v očeh medel blesk upanja in sreče: zagledal sem svoje tri sestrice žive! Niso mogle razumeti, kako stojim živ pred njimi ...

Toda kje so Ivan in oče in mati? Naenkrat je pritekel iz hiše sosed in povedal, da je videl v kleti strašen prizor. Pohiteli smo tja in našli očeta, mater in Ivana mrtve. Po tleh je bilo polno krvi. Oče je ležal za vrati; truplo je bilo stegnjeno. Na glavi sta zijali dve veliki rani. Nad desnim ušesom je bila lobanja preklana. Desna ličnica je bila na široko odprta.

Posteljo, na kateri je ležal Janez, so položili ob očeta. Mladeničeve oči so bile odprte, prav tako usta. Zdelo se je, da je obličje nasmejano. Čela, nosu in ušes se je držala strjena kri.

Za korak proč je na cementnem podu ležalo stegnjeno materino truplo. Obraz je imela močno zatekel. Lobanja je bila razbita. Iz tega se je dalo sklepati, da se je dolgo časa borila s smrtjo in da je umrla po velikem trpljenju.

Klečeč ob njenem truplu sem razumel krik, ki sem ga zaslišal na podstrešju. Ko je stopila v klet, je zagledala neznansko podobo: ubitega moža, svojega ohromelega otroka mogoče v zadnjih zdihljajih in enaka usoda je čakala njo ...

V tej noči groze pa je bila izpolnjena vsaj ena njenih želja. Mati se je vedno bala za hromega Ivana. Kaj bo z njim po njeni smrti? Kdo se bo zanj pobrigal? Spomnim se, da je često rekla: »Če bi Ivan umrl vsaj eno minuto prej, preden odidem na drugi svet jaz, bi bilo moje srce mirno.«
Kako skrivnosten odgovor na njeno molitev! Njene sanje so se uresničile prav v noči groze. Prepričan sem, da ji je to nekoliko omililo smrtni boj ...

Dva od naših sosedov sta bila dovolj pogumna, da sta mojim sestram in meni pomagala trupla umiti, jih obleči in položiti v krste.

Drugega dne, 28. avgusta 1942, približno ob desetih zjutraj, so se tri rakve počasi pomikale proti pokopališču sv. Marka. Po maši zadušnici sem moral z dvema možema odnesti krste iz cerkve in jih spustiti v grobove. Ljudje so se bali pokazati sočutje. Brali so napis, ki so ga komunistični morilci postavili pred našo hišo: »Tako se bo zgodilo vsakomur, ki je proti nam! Smrt izdajalcem! Naj živi komunistična partija!«
Seveda niso komunisti pozabili vdolbsti na steno znamenje smrti – srp in kladivo!
Brat Jože se je rešil

Brat Jože se je rodil 7. januarja 1924. Leta 1940 je odšel od doma v Stahovico pri Kamniku k trgovcu Prodniku. Hotel je sam postati trgovec. Po prevratu leta 1941 je Jože ostal na Gorenjskem.

Partizani so ustrelili nekega nemškega vojaka leta 1941 v bližini Stahovice. Gestapo je aretirala vse može in mlade fante. Jože je bil takrat star 17 let in seveda odveden v Kamnik v zapore. Nemci so jetnike imeli zaprte, da bi jih kot talce ustrelili v Begunjah.

Jože ni vedel, kaj se je zgodilo v Zapotoku. Od doma so mu pisali, da so komunisti ubili brata Franceta, a Jože ni dobil pisma. 26. avgusta 1942 so komunisti pobili tudi naše starše in hromega Janeza. Jože je o tej grozi zvedel šele po pol leta. Telegram, ki sem mu ga poslal, sploh ni prišel do njega. Bil je prav v tistem času v zaporu v Kamniku in pričakoval, kdaj bo poklican kot talec za ustrelitev. Neko jutro je zaslišal svoje ime. Prišel je pred gestapo. Rekli so mu: »Prost si. Domov pojdi!« Jože pa jim je odgovoril: »Kar tukaj me ustrelite!« »Ali ne vidiš tamle g. Prodnika?« mu je odgovoril gestapovec. Ko je Jože zagledal svojega gospodarja, se je kakor puščica zagnal proti njemu ... Tako se je rešil.

Ko so pa komunisti pobili naše starše in brata Janeza, so pa ti hudičevi podleži hoteli popolnoma osramotiti našo družino. Razširili so vest, da se je Jože pridružil partizanom: da ni mogel soglašati s starši; da so starši in vsa družina izdajalci. In laž vseh laži: da je bil Jože tisto nesrečno noč 26. avgusta 1942 doma in jih je sam umoril v kleti. Resnica pa je, da je bil Jože prav tisti čas v kamniškem zaporu!

Ko je Jože po pol letu vendarle zvedel žalostno novico, se je vrnil v Zapotok in se pridružil vaški straži v Sodražici. Bil je na Turjaku, po 8. septembru 1943 se je prebil v Ljubljano in vstopil v slovensko domobranstvo.

Z Rupnikovim bataljonom se je maja 1945 prebil v Vetrinj. Ko smo se podali v begunstvo, nismo vedeli drug za drugega. 31. maja 1945 je bil namenjen za transport v Jugoslavijo. Kar je od nekoga zaslišal: »Mirko Kozina je bil posvečen za mašnika v nedeljo v Anrasu v Tirolah ...«
Skoči je s tovornjaka, dobil nekje civilno obleko, zapustil taborišče v Vetrinju in se podal po Ziljski dolini proti Tirolski. Kakih štirinajst dni se je potikal po gozdovih in stranskih poteh. Izogibal se je policije, angleške kot avstrijske. Prišel je v bližino Silliana. Pa ga je aretirala angleška policija in potisnila v občinski zapor v Sillianu. Nameravali so ga poslati nazaj v Slovenijo. Pa je sillianski dekan izvedel, da se nahaja neki jetnik v zaporu z imenom Kozina. Pozanimal se je in ugotovil, da je ta ujetnik brat novomašnika Mirka Kozina v Anrasu. Dekan mi je sporočil veselo vest, da je Jože v Sillianu. Takoj se je odpeljal v Sillian. S pomočjo dobrega dekana in župana mi je bilo možno pregovoriti angleškega oficirja, da je izpustil brata na svobodo.

Kakor da bi vstal iz groba! Saj smo bili prepričani, da je bil poslan z drugimi žrtvami domov!

Maja 1949 je odšel v Združene države. Leta 1951 se je poročil z Maro Šuštaršičevo v slovenski cerkvi v San Franciscu v Kaliforniji. Bog ju je blagoslovil z eno hčerko in štirimi fanti. Tako Kozinov rod še živi!

Zaton zarje svobode zaradi izdajstva

Komunisti so imeli daljnosežen načrt s svojo krvavo revolucijo v Sloveniji. Hoteli so boljševizirati našo deželo, da bi tako olajšali bodoče komunistične izpade v Srednjo Evropo; ta pa bi bila oporišče za revolucijo v Zahodni Evropi.

To strategijo smo odkrili od vsega začetka Titove »osvobodilne vojske« proti vsem antikomunistom. Mi smo bili prvi, ki smo se uprli tem komunističnim nameram, in prvi, ki smo se borili proti brezbožnemu komunizmu. Tako smo postali prednja straža krščanstva proti mednarodnemu rdečemu ateizmu.

Titovi komunisti so pobili več Slovencev, kakor Nemci in Italijani skupaj. Položaj je postal tak, da smo bili prisiljeni v skladu z mednarodnim pravom organizirati obrambo proti napredovanju rdečih ubijalcev, dokler ne hi zavezniki prišli dovolj blizu, da se povežejo s slovenskimi domobranci.

Ti mladi, katoliški Slovenci, ti prostovoljni antikomunistični vojaki pod vodstvom generala Leona Rupnika so bíli krvavo vojno proti Titu in njegovi »Osvobodilni fronti«. Naše ljudstvo – njegova večina – je bila domobrancem hvaležna. Spet so ljudje ponoči mirno spali. Spet so lahko delali na polju, ne da bi se jim bilo treba bati partizanskega plenjenja. Domobranci so kmalu obvladovali Slovenijo. Tito in njegova OF sta kljub pomoči, ki sta jo prejemala od Anglije in Amerike, izgubljala tla in vpliv. Ljudje so bili srečni. Kolikor je to mogoče med rdečo revolucijo, se je spet razvijalo normalno življenje.

Toda na modrem nebu pričakovane zmage nad Titom, Hitlerjem in Mussolinijem so vznemirljivi temni oblaki pričeli pokrivati sonce našega vnaprejšnjega veselja nad svobodo. Ti oblaki, nasičeni s strahom in negotovostjo glede narodove usode, so se pojavljali na zahodnem obzorju.

Sredi februarja 1945 smo slišali govorice o sporazumu, sklenjenem v Jalti na Krimu. Bile so videti tako fantastične, da jim nismo verjeli. Imeli smo jih za novo komunistično zvijačo ... Tako smo mislili ... Pripovedovali so nam, da sta Roosevelt in Churchill popustila Stalinu. V čem? ... Slovenija in ostala Jugoslavija naj bi bili s celotno vzhodno Evropo prepuščeni Stalinu, Titu in drugim komunističnim vodjem ...

Tolikšnega nesmisla nismo mogli umeti. Prepričani smo bili, da je predsednik Roosevelt resno mislil vsako besedo, ki jo je povedal v svoji poslanici kongresu 6. januarja 1941. Tedaj je zatrdil ameriškemu ljudstvu in svetu, da bo po vojni človeštvo dočakalo vsesplošno sprejetje štirih temeljnih svoboščin: svobode govora in vere, svobode pred pomanjkanjem in nasiljem.

Te štiri svoboščine so bili cilji, za katere smo Slovenci umirali in izgubljali imetje v krvavi revoluciji, ki so jo Tito in njegovi privrženci razvneli na naših tleh. Zdaj pa so nam prav v trenutku, ko je naš narod začel okušati svobodo, rekli, da so naš sveti boj proti komunizmu, naše žrtve, naša ljubezen do popolne svobode naroda samo burka, zgubljena stvar. Ako jaltski dogovor ni bil komunistična propaganda, tedaj so bile naše narodne težnje po svobodi in pravici do samoodločbe zgolj pobožne želje in najbolj kruta utvara.

Govoric take vrste vendar ni mogel resno jemati, kdor je imel količkaj zdrave pameti. Če je bil jaltski sporazum dejstvo, kakšno ceno je imela potem Atlantska karta, ki sta jo Roosevelt in Churchill 14. avgusta 1941 razglasila podjarmljenim narodom? Prezident in ministrski predsednik sta šla tako daleč, da sta slovesno obljubila spoštovati pravico vseh narodov, da si izberejo obliko vladavine, pod katero hočejo živeti. Naše ljudstvo je sovražilo komunizem. Hotelo je demokratsko vladavino, ne Tita.

Na prvo soboto Marijinega meseca, 5. maja 1945, se je slovensko ljudstvo zavedelo katastrofalne resnice: naši zahodni »zavezniki« so nas zabodli v hrbet. Prodali so nas Titu in njegovemu mednarodnemu komunizmu. Tedaj smo spoznali, da jaltski dogovor ni bila komunistična propagandna novica. Bil je hladno dejstvo. Pil je ena najbolj sramotnih kupčij v zgodovini človeškega rodu.

Bili smo izdani! Tito in njegovi rdeči hlapci so bili priznani po zahodnih silah kot edina zakonita vlada v Jugoslaviji. Kakšno nasprotje Atlantski listini! Kakšno roganje »štirim temeljnim svoboščinam«! Po jaltskem sporazumu je bil Tito poglavar, prijatelj in zaveznik Združenih držav in Anglije. Nas antikomuniste, naše domobrance in vse druge, ki niso podpirali Tita, pa so imeli za sovražnike zahodnih zaveznikov.

Vojno proti komunistom smo izgubili. S podporo zahodnih vlad – in proti volji narodov, ki sestavljajo državo, imenovano Jugoslavija – sta Tito in komunistična partija dosegla namen štiri leta trajajoče krvave revolucije: prišla sta na oblast.

Samo dve možnosti sta nam tedaj ostali: ali ostati doma in čakati na »plačilo« srpa in kladiva, ali zapustiti vse, celo našo ljubljeno Slovenijo in oditi v negotovo izgnanstvo.

Pokol dvanajstih tisočev

Bilo je na sobotno popoldne 5. maja 1945. Moje tri sestre in jaz smo povezali nekaj stvari ter v naglici zapustili Ljubljano. Na poti preko Karavank proti avstrijski meji nismo bili sami. Tisoči in tisoči slovenskih beguncev so se umaknili prihajajočemu komunističnemu raju.

Komunisti so nas skušali zajeti. Po zaslugi domobrancev smo prišli do zaveznikov. Večino beguncev in domobrancev so nastanili v taborišču za »razseljene osebe« v Vetrinju na Koroškem.

Še zmerom smo verjeli, da Američani in Angleži ne bodo Titu in njegovim komunistom dovolili vladati v Sloveniji, temveč da bodo zahtevali svobodne volitve. Zato so domobranci, ko je britansko vojaštvo terjalo od njih, naj izročijo orožje, z veseljem to storili v prepričanju, da bodo dobili nove zavezniške uniforme in boljše orožje. Poveljnik osme armade je voditeljem domobrancev zagotovil, da bodo naše protikomunistične vojake prepeljali v Italijo, kjer se bodo pridružili zavezniški vojski. Prvi transport je zapustil Vetrinj v nedeljo, 27. maja 1945. To je bil dan mojega mašniškega posvečenja.

V srcu vsakega izmed 12.000 domobrancev je vstajalo novo upanje, ko so odhajali iz begunskega taborišča k vlakom, avtobusom in tovornjakom. S pomočjo zaveznikov bodo za zmerom očistili našo deželo rdečega raka!

Ali jim je to uspelo? Transporti se niso obrnili proti Italiji, marveč proti jugoslovansko-avstrijski meji. Angleži so jih izročili Titovim tolpam ...

Po angleški izdaji so jih poklali

Dvanajst tisoč mladih katoliških mož in fantov so umorili, drugega za drugim, na robu množičnih grobov. Poklali so jih brez zaslišanja in brez sodbe. Prav malo takim, ki niso bili smrtno ranjeni, se je posrečilo rešiti se in zapustiti domovino. Samo peščica jih je ostala živih, da povedo svetu, kako je 12.000 slovenskih mučenikov junija 1945 umrlo v komunističnem pokolu v Kočevskem rogu in drugod.

Eden teh preživelih je moj sorodnik in živi zdaj v Združenih državah. Posrečilo se mu je neopazno rešiti z morišča in še enkrat prekoračiti jugoslovansko-avstrijsko mejo. Njegova želja je bila razodeti svetu, kaj so komunisti storili z 12.000 tovariši, pokopanimi v skritih jamah. V poznem poletju 1945 sem ga nekega dne srečal v begunskem taborišču v Spittalu v Avstriji. O pokolu mi je kot očividec povedal tole:

»V Kočevje smo prispeli v zaprtih vagonih, natlačeni kot živina. Utrujeni in ponižani, žejni in lačni smo morali korakati v gimnazijsko poslopje, že do strehe natrpano s smrti namenjenimi tovariši. Mlade vojščake so v tovornjakih odvažali na skriti kraj pokola. Prevezali so nam roke s telefonsko žico in nas stlačili na avtomobile.

Mlad duhovnik, tudi eden od nas, nam je dajal duhovno moč za pot v smrt. Z rokami zvezanimi na hrbtu, je božji mož poskušal delati znamenje križa, medtem ko je izgovarjal besedilo vesoljne odveze.

Tovornjak se je ustavil. Pozdravil nas je krik mitraljezov in ročnih granat. Moji prijatelji so bosi tekli med dvema vrstama komunistov po stezi, posuti z ostrimi žeblji in črepinjami ... Tedaj je prišla vrsta name, da se ustavim na robu groba in počakam na kroglo. Zaslišal sem strel čisto blizu za svojo glavo. Kako me je rabelj mogel zgrešiti, ne bom nikdar mogel razumeti. Ko sem padel na dno jame, pokrito s trupli, sem izgubil zavest. Prebudile so me ustreljene žrtve, ki so padale name. Iz njihovih smrtnih ran curljajoča kri me je popolnoma zalila. Končno sem se izkopal izpod strašne teže mrtvih teles in se zaklonil v kot brezna. Tam je bilo še nekaj drugih tovarišev.

Prebil sem nekaj dni med umirajočimi in mrtvimi prijatelji. Nekaj dni sem bil priča ubijanju nedolžnih žrtev, katerih trupla so padala v jamo kot zrna iz mlatilnice v silos. Na stotine jih je našlo poslednje bivališče v tej jami. Skozi nekaj dni sem poslušal njihove zadnje besede, zadnja sporočila njihovim ženam, otrokom, staršem, prijateljem. Nagovarjali so nas, naj poskusimo vse, da se rešimo od tam in svetu povemo vse o njihovem mučeništvu. Zabičevali so nam, naj razglasimo, da je edina mirna koeksistenca s komunisti sožitje v grobu.

Potem je dež žrtev prenehal padati v brezno. Strašno pokanje strojnic se ni več razlegalo. Smrtno tihoto je prekinjalo samo satansko režanje komunistov, ječanje napol mrtvih vojščakov in kaplje krvi, ki so padale v podzemski potok. Preiskoval sem, kako bi mogel priti iz tega pekla. Nemogoče! To je moj grob, v njem sem živ pokopan ... Zakaj me krogla ni zadela?

Komunisti so jamo minirali in razstrelili, da jo pokrijejo in skrijejo za vedno. Med eksplozijo je padlo vanjo orjaško drevo. To je bila od Boga poslana 'zelena oljčna veja', ki je rešila življenje meni in nekaterim tovarišem. Splezali smo iz pošastnega kotla neizrekljivih grozot ...«
Slovenija – rdeči raj

V neverjetni in neopravičljivi nevednosti so voditelji zahodnega sveta pahnili demokratski in demokracijo ljubeči slovenski narod v okrvavljene roke komunističnega diktatorja Josipa Broza Tita. Ko je bilo 8. maja 1945 slednjič le konec uničevalne druge svetovne vojske, so se osvobojeni zahodnoevropski narodi razveselili. Za svoje veselje so imeli razlog: slavili so padec tretjega rajha, konec Hitlerja, njegovih SS in sramotnega gestapa. Zahodni evropski narodi so se otresli nemškega trinoštva. Sonce svobode, napredka in državne varnosti je spet vzšlo iz ruševin, v katere je Nemčija med drugo svetovno vojsko spremenila Evropo.

V Sloveniji pa je bila noč nacističnega totalitarizma pokrita s temno železno zaveso. Slovenija, najbolj zahodni predel Jugoslavije, je postala ena od šestih republik komunistične države, imenovane »Federativna ljudska republika Jugoslavija.«
Skozi pet let so slovenski komunisti pripravljali temelje, da prevzamejo politično oblast nad Slovenijo. V tej dobi so zvesto sledili nauku komunističnega pesnika Mateja Bora (s pravim imenom Vladimir Pavšič). V svoji pesniški zbirki z naslovom Previharimo viharje, je Matej Bor naročal svojim rdečim tovarišem:

»Razpnite vešala čez ves svet! / Naš bog je rop, požig umor! / Pobesnite! Kri vpije po maščevanju! / Upor visoko dviga glavo! Hura! / Rdeči pionirji, položite bombe / in dinamit pod temelje, oboke! / Rdeči inženirji, jutri boste šli / pod slavoloki gradit nov svet! / Partizan, ruši, podiraj! Hura!«
Pijani od svoje popolne zmage so komunisti nemudoma začeli »graditi nov svet«. Vsi njihovi silni sovražniki domobranci so izginili za vedno! Množični grobovi 12.000 »izdajalcev« so kronali popolno komunistično zmago. Vsaka krona je okrašena z dragocenimi kamni; tako je tudi ta komunistična krona ozaljšana z rubini – sedmerimi tisoči nedolžnih žrtev, pomorjenih septembra 1943. Titov najbolj zaupni mož, podpredsednik jugoslovanske vlade Edvard Kar​delj se je javno bahal, da »je bilo v štirih dneh sedem tisoč belogardistov in plavili izdajalcev dobesedno izbrisanih s slovenske zemlje«.

Izkop nekaterih teh žrtev sem organiziral jaz. 2. oktobra 1944 smo izkopali iz množičnega groba v Jelendolu 110 iznakaženih trupel mož, žena in otrok. Vsako truplo smo položili v lastno rakev in pokopali 4. oktobra 1944 na pokopališču v Ribnici.

»Rdeči inženirji so šli pod slavoloki«, ko je poleti 1946 »ljudsko sodišče« obsodilo na smrt vrhovnega poveljnika domobrancev generala Leona Rupnika. Voditelj idejnega odpora proti komunizmu prevzvišeni ljubljanski škof Gregorij Rožman je dobil v odsotnosti 16 let prisilnega dela. Z obsodbo škofa in mnogih duhovnikov so komunisti hoteli zadati smrtno rano katoliški Cerkvi v Sloveniji. O dà, cerkve so ostale odprte. Tuji obiskovalci naj se tako prepričajo, da Cerkev ni preganjana, da je »svoboda bogoslužja« dejstvo. To jamči ustava.

Istočasno so zatrli katoliški tisk. Ukinili so sestrske samostane po vsej Sloveniji. Cerkev sv. Jožefa v Ljubljani so izročili neki filmski družbi. Prostost pridiganja je ogrožalo policijsko delovanje. Režim je zaplenil celotno katoliško šolstvo. Nobenemu duhovniku ni bilo dovoljeno poučevati verouka v šoli ali v župnišču. Učiteljem je bilo prepovedano hoditi ob nedeljah v cerkev, morali pa so nadzorovati, kateri učenci hodijo k maši. Časnik Ljudska pravica je ostro napadal matere, »katerim se zdi potrebno pošiljati otroke k pouku katekizma«.

Drug komunistični dnevnik, Slovenski poročevalec, je posvaril učitelje in profesorje: »Kakšen krpač lahko gre v cerkev, kulturni delavec pa ne more živeti dvojnega življenja. Ne more učiti po socialističnih načelih, obenem pa živeti po načelih misticizma. Mladina mora biti v šolah vzgojena po načelih marksizma-leninizma.«
»Svoboda bogoslužja« je na straneh ustave zagotovljena, toda ateizem poučujejo uradno v vseh razredih vseh šol v deželi. Učitelji vlivajo strup ateizma in materializma v iščoče duše mladine s takimi prebrisanimi razlogi, kot je ta: »Preden je Tito osvobodil našo domovino od fašistov in nacistov, so reakcionarni duhovniki učili vaše male tovariše, naj molijo k Bogu za vsakdanji kruh. Bog pa ni odgovarjal na njihove prošnje. Otroci so stradali. Odkar je Tito z nami, v Jugoslaviji ni več lakote. Poskusimo zdaj, če bo Bog uslišal našo molitev. Prosimo ga kruha. Kako se to napravi? Oh, dà: 'Oče naš, ki si v nebesih ..., daj nam danes naš vsakdanji kruh!' Kje je kruh, za katerega smo prosili? Najbrž bi se morali potruditi in moliti krepkeje ...; dajte krepkeje! Vidite, otroci, k Bogu moliš zaman! Bog vas ne sliši. Ali veste zakaj? ... Zato, ker Boga ni! Zdaj pa molimo k Titu: 'Tito, oče naše države, poskrbi za nas, obvaruj nas pred sovražniki in daj nam danes naš vsakdanji kruh!' Tedaj so se hlebci usuli iz skrite odprtine na stropu. »Glejte, otroci, ko ste molili k Bogu, ni bilo kruha. Zdaj ste molili k Titu – in kruh je tu, lahko ga jeste; niste več lačni kot tisti otroci, ki so imeli navado moliti k Bogu za vsakdanji kruh ...«
»Ruši! Podiraj vero v Boga v mladih srcih; jutri boste gradili nov svet, rdeči inženirji – brezbožen rdeči raj bojevitega ateizma!«
Dà, dà, cerkve so na stežaj odprte v Sloveniji. Toda verska prostost krvavi iz tisočerih ran ...

Takrat, ko so oznanjali popolno porušenje dežele, so komunisti pripovedovali ljudem, da bodo po vojski uživali pravi raj na zemlji. V »novem svetu« ne bo siromaštva. Socialna enakost, tvarni in gospodarski napredek bosta zrastla iz ruševin pokvarjene buržoazije.

Poglejmo, kako se ta »novi svet« kaže danes po 20 letih rdečega raja v Sloveniji.

Žalostna resnica je, da je Titova Jugoslavija ena najbolj siromašnih držav v Evropi. Medtem ko so svobodne države dosegle izredno gospodarsko višino za ljudstvo, je Jugoslavija 20 let po »osvoboditvi« v popolni gospodarski zmešnjavi. Rdeči gospodarski sistem je popolna polomija.

Februarja 1966 sem prejel zanimivo pismo od prijatelja, ki živi v Sloveniji. Napisal ga je 21. januarja 1966 in ga v strahu pred poštno cenzuro pretihotapil v Zahodno Nemčijo. Oddali so mi ga 25. januarja iz Reutlingena. Je javen De profundis gospodarske bede, ki jo ljudstvo v Sloveniji prenaša v Titovem »naprednem« gospodarstvu.

»Kako nam gre? ... Upam, da vaše časopisje poroča resnico o našem gospodarskem polomu. 20 let po osvoboditvi smo trdo delali ... čemu? Da nimamo nič in da smo vse izgubili! S težavo moreš kaj kupiti. Na primer: šipa v našem oknu se je razbila. Poskušal sem nabaviti drugo. Iskal sem jo po vsej Sloveniji. Nisem imel sreče. Končno mi je uspelo dobiti tri kose šipe namesto enega. Zdaj imamo v oknu tridelno šipo ... Kakšen napredek! Hoteli smo pri hiši prizidati eno sobo. A spet nismo mogli dobiti stavbnega materiala – ne opek ne jekla za beton itd. Manjka vsega. Povrh nas je naša napredna vlada obložila z novo ekonomsko reformo! Zdaj smo res 'reformirani' kot še nikoli prej v naši zgodovini. Res je, da jugoslovanski dinar ni nikoli imel prave veljave. Zdaj nima nobene. Morali smo dati 100 dinarjev za enega. V poseben namen sem hranil v banki 42.000 dinarjev. Danes mi je ostalo 420 dinarjev.

Cene živilom, obleki in čevljem rastejo v nebo. Edino, kar si lahko kupim, je nekaj živeža. Potrebujem čevlje in obleko, toda nimam denarja ... Ne moreš si predstavljati, v kakšen nered in zmešnjavo nas je pognal ta Titov režim. Pri nas je popoln gospodarski bankrot. Zdi se, da je vse za zmerom izgubljeno!«
Slovenija, nekdaj cvetoča majhna dežela, je zdaj ne le duhovno opustošena in oropana upanja, marveč je tudi gospodarsko na psu. Česa drugega ne moreš pričakovati v komunistični državi?

Nikoli ne smerno podcenjevati sile zla. Komunizem je zlo. Še nikdar niso bili ljudje priča večjega zla, kot je zlo komunizma. Papež Pij XI. je rekel: »Komunizem je po svojem bistvu slab in nihče, ki mu je do krščanske civilizacije, ne bo v ničemer sodeloval z njim.«
In razočarani ruski komunist polkovnik Oleg Penkovsky piše v svojem znamenitem Vohunovem pismu iz groba: »Naš komunizem, ki smo ga gradili 45 let, je goljufija! Jaz sam sem del te goljufije. Našo državo gloda in od znotraj uničuje nekakšna bolezen ali zastrupljenje. Ideali, za katere je umrlo toliko naših očetov in bratov, so se izkazali, da niso nič drugega kot prevara in laž!«
Boris Kidrič je bil eden najbolj vplivnih članov komunistične partije v Sloveniji. Bil je sin slovečega univerzitetnega profesorja dr. Franca Kidriča. Boris Kidrič je podpisal smrtno obsodbo 12.000 domobrancem, ki so jih junija 1945 poklali. Vsi so umrli junaško, kot gre katoliškim vojščakom. Med njimi ni bilo izdajalca. Niti eden ni pred obličjem smrti spremenil prepričanja. Vsakdo je umrl kot junak, kot mučenec za svojo katoliško vero.

Kako je umrl Boris Kidrič, ta herojski komunist? Šel je s sveta kot izdajalec svojega komunizma. Napadla ga je strašna bolezen. Vse telo je bilo pokrito z uljesi. V smrtnem boju je Kidrič, klavec stotin slovenskih duhovnikov in tisočev katoliških laikov, prosil svoje tovariše, ki so stali poleg postelje, za katoliškega duhovnika. Preden stopi pred svojega Stvarnika in pravičnega Sodnika, se je Kidrič hotel spovedati. Kričal je: »Tovariši, grize me vest in me tlači. Preveč je zame ... Hočem duhovnika ...!«
A duhovnik ni prišel k umirajočemu. Njegovi komunistični »prijatelji« so odločili, da katoliški duhovnik ne bo obiskal njihovega voditelja v smrtnem boju. To bi pomenilo grob za komunizem v Sloveniji. V svoji notranjosti pa so morali Kidriča zaničevati. Izdal je njih in njihov komunizem. Umrl je kot izdajalec rdečega evangelija. Morali so biti preveč slepi, da bi videli, kako je Boris Kidrič tik pred smrtjo končno spoznal, da je komunizem, kateremu je posvetil vse svoje življenje, prazna vreča, laž, prevara, zlo ... /To o klicanju duhovnika ni dokazano ali izpričano, to je bila ena od mnogih govoric, ki rade krožijo, op. I. Ž./
Tudi tu se lahko zgodi

Nikoli ne smeš biti gotov, da te sile zla ne bodo napadle in morda premagale. Poglavitni namen zla je poraziti dobro in si ga osvojiti. Moder človek se vedno varuje zla in je čuječ. V svoji ponižnosti priznava, da lahko tudi on podleže temu ali onemu zlu, ako ne pazi na nevarnost in podcenjuje sovraga.

Spretna komunistična propaganda je, kot kaže, mnoge Američane pripravila do prepričanja, da se komunistična kuga v Združenih državah ne more razširiti. Tu se to ne more zgoditi, pravijo, in to navzlic slovesnemu zatrdilu prejšnjega predsednika Hruščova: »Pokopali vas bomo!« misleč na Združene države.

Na mednarodnem Kongresu Kristusa Kralja v Ljubljani leta 1939 je bila razstava komunističnih grozodejstev v Španiji. Ogledoval sem si te strahote na fotografijah. Bral sem poročila o neverjetni krutosti, s katero so rdeči mučili nedolžne žrtve. Toda povedati moram po pravici – nisem verjel, da bi taka satanska dejanja moglo kdaj napraviti kakšno človeško bitje.

To se v Sloveniji nikdar ne more zgoditi! Komunizem ne bo nikoli dobil v oblast moje domovine ...! Žalostna resnica je: to se je zgodilo! Komunizem je stisnil Slovenijo v okrvavljeno, brezbožno, trinoško pest. Srp in kladivo sta ponovila špansko dramo na odru Slovenije. Rdeča zvezda, ta strahoviti simbol diktatorstva in smrti, prši kar naprej svoje smrtonosne žarke. Cela Slovenija je eno samo prostrano koncentracijsko taborišče.

Ali se more zgoditi tu ..., dà, tu, v Združenih državah Severne Amerike? Kardinal Francis Spellman je zapisal tole: »More se zgoditi tu in kjerkoli, da se komunizem s svojim zarotništvom in predrznimi obljubami ukorenini ... Danes so prav tista zla, proti katerim so se borili naši fantje, vsadili komunisti v življenjsko važne dele Amerike, zakaj oni zlorabljajo svojo svobodo, da bi nas oropali naše svobode. In mnogi Američani so tako kot razposajeni otroci, kadar poslušajo sleparske ciganke, očarani in premamljeni, ko gredo za komunistično mistiko. Amerika je okužena s klicami komunizma, ki širi svojo strupeno propagando in zmotno filozofijo, prevrača in zavaja mišljenje dobrih ljudi, dokler tudi ti ne postanejo sužnji verolomnega, zvodniškega duha nemira in zmešnjave.

Komunisti tlačijo in pačijo resnico, držijo ljudi v strahu, vsiljujejo Ameriki despotizem in skušajo Američane spreobrniti h komunizmu. V vladi, v industriji, v sindikatih, v našem političnem in šolskem sistemu, celo v vojski naše države imajo komunisti in njihovi simpatizerji odgovorna mesta in člani partije se poslužujejo tiska, radia in filmov, da vplivajo na nas in nas razdelijo proti nam samim.

Ako hočemo obvarovati Ameriko komunističnega vdora, moramo delati modro in naglo, da zaustavimo njihovo strupeno propagando s protistrupom resnice in domoljubja.«
Profesor na fordhamski univerzi Louis F. Budenz, nekdaj član državnega komiteja komunistične partije in glavni urednik komunističnega lista The daily worker trdi, da so komunisti zajeli ameriško miselnost. Brezbrižno popuščanje ameriškega ljudstva vsaki zahtevi, ki jo komunisti predložijo ZDA, se po Budenzovem mnenju ne da drugače razložiti.

Živim v ZDA že skoraj 17 let, opazujem in pozorno proučujem komunistično delovanje v Ameriki. Ko to komunistično strategijo primerjam s komunistično dejavnostjo v Sloveniji, moram na žalost reči, da se analiza profesorja Budenza sklada s tem, kar vem jaz o rdeči kugi. Če vam je prav ali ne – komunisti so napredovali v naši državi v vseh smereh in to zelo hitro.

Kadar more in če more ameriško ljudstvo prekiniti splošno hipnotično stanje povsod razširjene brezbrižnosti do zla, ter spoznati laž in prevaro brezbožnega komunizma, ki gori s peklensko gorečnostjo in z edinim ciljem, da nas podre in »pokoplje«, tedaj bo komunizem s svojim trinoškim zarotništvom za zmerom uničen.

